sagorsarker/bangla-wikipedia huggingface dataset:
রাহিল শরীফ

জেনারেল রাহিল শরীফ ( উর্দু : জন্ম: ১৬ জুন, ১৯৫৬ খ্রিস্ট.) হলেন পাকিস্তান সেনাবাহিনীর একজন অবসরপ্রাপ্ত চারতারকা সেনা জেনারেল যিনি ২০১৩ সালের ২৯শে নভেম্বর থেকে ২০১৬ সালের ২৯ নভেম্বর পর্যন্ত পাক সেনাবাহিনীর নবম প্রধান হিসেবে দায়িত্ব পালন করেন এবং পাক সেনাপ্রধান হিসেবে অবসর নেওয়ার পরেই তাকে সৌদি আরবের রিয়াদে অবস্থিত বিশ্বের ৪১টি মুসলিমদেশের জোট ইসলামিক মিলিটারি কাউন্টার টেরোরিজম কোয়ালিশনের কমান্ডার-ইন-চিফ হিসেবে নিযুক্ত করা হয়।
জেনারেল রাহিল শরিফের নেতৃত্বে পাক সেনাবাহিনী সারা দেশে সন্ত্রাসবিরোধী অভিযান চালায়। এর মধ্যে সবচে' গুরুত্বপূর্ণ ছিল উত্তর ওয়াজিরিস্তানে সংঘটিত অপারেশন জারব-ই-আজব যা এই অঞ্চলে তালেবান যোদ্ধাদের শক্ত ঘাঁটি নির্মূল করে। তিনি করাচিতে আধাসামরিক বাহিনীর ভূমিকা প্রসারিত করেন, যা পাকিস্তানের বাণিজ্যিক রাজধানীতে সহিংসতার মাত্রা কমানোর জন্য ব্যাপকভাবে কৃতিত্বপূর্ণ ছিল। তার নেতৃত্বাধীন পাকিস্তানি সামরিক বাহিনী ফেডারেল স্তরে গণতান্ত্রিকভাবে নির্বাচিত সরকারকে ও বেলুচিস্তানের বিদ্রোহের অবসান ঘটাতে বেলুচ প্রাদেশিক ও স্থানীয় সরকারকেও সমর্থন করেছে। এবং প্রাক্তন জঙ্গিদের মূলধারার পাকিস্তানি সমাজে একীভূত করার কাজও করেছে। জেনারেল শরীফ বেলুচিস্তান প্রদেশের মধ্য দিয়ে যাওয়া চীন-পাকিস্তান অর্থনৈতিক করিডোর রক্ষা এবং সুরক্ষিত করার জন্য একটি নতুন সামরিক ইউনিটও তৈরি করেন। তিনি পাকিস্তানের দেশীয় প্রতিরক্ষা শিল্পের বিকাশে সহায়তা করেন, যার ফলে এক দেড় বছরের মধ্যে পাকিস্তানের বৈদেশিক মুদ্রার $১.১৪ বিলিয়নের বেশি সঞ্চয় হয়েছিল।
রাহিল শরীফ প্রধানমন্ত্রী নওয়াজ শরীফের বেসামরিক সরকারকে সামাজিক ও অর্থনৈতিক নীতির নিয়ন্ত্রণে রেখে সরাসরি জাতীয় নিরাপত্তা এবং পররাষ্ট্র নীতি সংক্রান্ত বিষয়ে সেনাবাহিনীর ভূমিকা শক্তিশালী করে তার উদ্দেশ্য অর্জন করেন। তিনি আফগান সীমান্তের কাছে জিহাদি গোষ্ঠীর বিরুদ্ধে আঘাত করে, রাশিয়ার সাথে পাকিস্তানের প্রথম যৌথ সামরিক মহড়া চালিয়ে এবং চীনের সাথে সম্পর্ক গভীর করে এবং আমেরিকার সাথে পাকিস্তানের পুনর্মিলন ঘটিয়ে সেনাবাহিনীর অবস্থান শক্ত করেন।
জেনারেল শরীফের অবসরে বিশ বছরের মধ্যে প্রথম বারের মতো একজন জেনারেল যথাসময়ে অবসর নেন ( মেয়াদ বাড়ানোর আবেদন না করেই)। জেনারেল শরীফ বলেন যে, তিনি অবসর গ্রহণের পরেও পাকিস্তানের সেবা করতে প্রস্তুত। তিনি পাকিস্তানে একজন সম্মানজনক উত্তরাধিকার রেখে যান। দেশের অভ্যন্তরে সন্ত্রাসবাদ কমানোর জন্য তিনি ব্যাপকভাবে কৃতিত্বের অধিকারী। ২০০৬ সাল থেকে দেশে সহিংসতা সর্বনিম্ন স্তরে নেমে যায় এবং তার আমলে সন্ত্রাসী হামলা সামগ্রিকভাবে ৮০% হ্রাস পায়।
ইসলামিক মিলিটারি কাউন্টার টেরোরিজম কোয়ালিশন

আইএমসিটিসি বা ইসলামিক মিলিটারি কাউন্টার টেরোরিজম কোয়ালিশন হলো মুসলিম বিশ্বের ৪১টি রাষ্ট্র নিয়ে গঠিত একটি আন্তঃসরকারি সন্ত্রাসী-হামলা প্রতিরোধকারী সামরিক মিত্র-জোট, যা ২০১৫ সালের ১৫ ডিসেম্বর তৎকালীন সৌদি প্রতিরক্ষামন্ত্রী মোহাম্মদ বিন সালমানের নেতৃত্বে ইসলামিক স্টেট অব ইরাকের বিরুদ্ধে যুদ্ধসহ অন্যান্য সন্ত্রাসবাদবিরোধী কার্যকলাপ ও অভিযানে পারস্পরিক সহযোগিতার লক্ষ্যে গঠিত হয়। সৌদি আরবের রিয়াদে এই জোটের একটি যৌথ অপারেশন সেন্টার থাকার কথা ছিল।
জোটটি ঘোষণার সময় ৩৪ টি সদস্য রাষ্ট্র ছিল। ২০২২ সালের ১ সেপ্টেম্বরে কেনিয়া যোগদান করলে আরো অতিরিক্ত কয়েকটি দেশ যোগ দেয় এবং সদস্য সংখ্যা একচল্লিশে পৌঁছে যায়। ২০১৭ সালের ৬ জানুয়ারি পাকিস্তানের প্রাক্তন সেনাপ্রধান রাহিল শরীফকে উক্ত জোটের প্রথম কমান্ডার-ইন-চিফ মনোনীত করা হয়। জোটটির অধিকাংশ অংশগ্রহণকারীই ইসলামি সহযোগিতা সংস্থার সদস্য।
সংস্থাটি বলেছে যে, এর প্রাথমিক উদ্দেশ্য হল মুসলিম দেশগুলিকে সম্প্রদায় ও নাম নির্বিশেষে সমস্ত সন্ত্রাসী গোষ্ঠী ও সন্ত্রাসী সংগঠন থেকে রক্ষা করা। আইএমসিটিসি নিশ্চিত করেছে যে, এটি সন্ত্রাসবাদের বিরুদ্ধে জাতিসংঘ ও ওআইসি–এর বিধান অনুসারে কাজ করবে।
আইএমসিটিসি চালু করার সংবাদ সম্মেলনে মুহাম্মদ বিন সালমান বলেন যে, এটি ইরাক, সিরিয়া, লিবিয়া, মিশর ও আফগানিস্তানে সন্ত্রাসবাদের বিরুদ্ধে যুদ্ধের প্রচেষ্টাকে সমন্বয় করবে। এছাড়াও সিরিয়া ও ইরাকে অভিযানের ক্ষেত্রে বড় বড় পরাশক্তি ও আন্তর্জাতিক সংস্থাগুলোর সঙ্গে আন্তর্জাতিক সমন্বয় থাকবে...।"
এ জোটে ইরান, ইরাক ও সিরিয়ার মত শিয়া অধ্যুষিত সরকারগুলির কোন দেশ অন্তর্ভুক্ত হয়নি। ইউরো নিউজের একটি প্রতিবেদন অনুসারে, কিছু বিশ্লেষক ইরানের সাথে প্রতিদ্বন্দ্বিতায় মধ্যপ্রাচ্য ও মুসলিম বিশ্বে নেতৃস্থানীয় ভূমিকা নিতে সৌদি আরবের প্রচেষ্টার অংশ হিসাবে জোট গঠনকে দেখছেন।
সংখ্যাগরিষ্ঠ সুন্নি মুসলিম জনসংখ্যার দেশগুলির এই জোটে আধিপত্যের কারণে, ইরাকীয় পার্লামেন্টের নিরাপত্তা ও প্রতিরক্ষা কমিশনের সদস্য হাকিম আজামেলি এটিকে "একটি সাম্প্রদায়িক জোট " বলে অভিহিত করেছেন।
তবে ইবাদি-প্রধান দেশ ওমান এ জোটে যোগ দিয়েছে। লেবাননও এই জোটকে সমর্থন দিয়েছে। ইরানের সাথে বন্ধুত্বপূর্ণ সম্পর্ক রয়েছে এমন অন্য দেশ, যারা জোটের অংশ অথবা সমর্থন করে তাদের মধ্যে রয়েছে বাংলাদেশ, কুয়েত, লিবিয়া ও পাকিস্তান।
২০১৬ সালের মার্চে রিপোর্ট করা হয় যে, সৌদি আরব তৎকালীন পাকিস্তানের সেনাপ্রধান রাহিল শরীফকে আইসিএমটিসির কমান্ডার-ইন-চিফ হওয়ার অনুরোধ করে, যখন তিনি ২০১৬ সালের শেষে পাকিস্তানের সেনাবাহিনী থেকে অবসর গ্রহণ করেন।
২০১৫ সালের ১৫ ডিসেম্বর সৌদি আরব জোটের মূল ঘোষণায় ৩৪টি দেশকে অংশগ্রহণকারী সদস্য হিসাবে তালিকাভুক্ত করে এবং সকলেই ওআইসির সদস্য এবং তারা সব ওআইসি সদস্য রাষ্ট্রের প্রায় ৬০% গঠন করে। ২০২২ সালের সেপ্টেম্বরে কেনিয়ার যোগদানের সাথে মোট ৪১টি সদস্য দেশ হয়েছে।
মূলঘোষণার সময় ইন্দোনেশিয়াসহ (যা বিশ্বের বৃহত্তম মুসলিম জনসংখ্যার দেশ) অন্য আরো দশটিরও বেশি ইসলামি দেশ এই জোটের প্রতি তাদের সমর্থন প্রকাশ করেছিল এবং আজারবাইজান এ জোটে যোগদান করার বিষয়ে আলোচনা করছিল। ২০১৮ সালে প্রাক্তন উপপ্রতিরক্ষামন্ত্রী সেযাফরি ​​জমসউদ্দীন মন্তব্য করেছেন যে, ইন্দোনেশিয়ার জোটনিরপেক্ষতা দেশকে একটি সামরিক জোটে যোগ দিতে বাধা দেয়। তিনি আরো বলেন যে, ভাইস প্রেসিডেন্ট জুসুফ কাল্লা ইন্দোনেশিয়ার যোগদানের সাথে একমত ছিলেন না।
২০১৭ সালের জানুয়ারিতে আজারবাইজান বলেছিল যে, এতে যোগদান তার পররাষ্ট্রনীতির এজেন্ডা নয়। সৌদি আরবে তাজিকিস্তানের রাষ্ট্রদূত নিশ্চিত করেন যে, তাজিকিস্তান যোগদানের সম্ভাবনা গুরুত্বের সাথে অধ্যয়ন করছে।
উইল ইয়ং

উইলিয়াম অ্যালেক্সান্ডার ইয়ং (জন্ম ২২ নভেম্বর ১৯৯২) একজন পেশাদার নিউজিল্যান্ডীয় ক্রিকেটার যিনি নিউজিল্যান্ড জাতীয় ক্রিকেট দলের হয়ে ব্যাটসম্যান হিসেবে খেলেন এবং নটিংহামশায়ারের হয়ে খেলেন, নর্থহ্যাম্পটনশায়ার থেকে চুক্তিবদ্ধ হয়েছিলেন।
আলভীনা গার্ডেন

আলভীনা গার্ডেন বাংলাদেশের সিলেটের গোলাপগঞ্জে অবস্থিত একটি কৃষি পর্যটন কেন্দ্র। ১৭ একর জমিতে গড়ে ওঠা আনারস বাগান। টিলার মধ্যে এ বাগানের মাঝ বরাবর আনারসের চারা দিয়ে বড় অক্ষরে লেখা রয়েছে আলভিনা গর্ডেন।
আলভিনা গার্ডেন সিলেট জেলার গোলাপগঞ্জ উপজেলার লক্ষনাবন্দ ইউনিয়নের পাহাড়লাইন রোডের চক্রবর্তী পাড়ার মধ্যে অবস্থিত গ্রামে অবস্থিত। অতিতে এই টিলায় বিভিন্ন প্রজাতির পশুপাখি ও বন্যপ্রাণীর বসবাস ছিল। এর মধ্যে উল্লেখযোগ্য হলো শিয়াল, বানর, ছেদা, সাপ,বাঘ, বিভিন্ন প্রজাতির পাখি সহ নানা ঔষধি গাছ। এইসকল জীববৈচিত্র্য বিলুপ্ত করে এখনো এখন আনারস চাষ শুরু হয়েছে।
টিলাকে ব্যবহার করে উৎপাদিত হচ্ছে আনারস, লেবু এবং আদা। সাথে সাথে গড়ে তোলা হয়েছে পর্যটন শিল্প। অসংখ্য পর্যটক প্রতিদিন টিকেট নিয়ে ভ্রমণ করে এ স্থানে।
পেরুমল তিরুমলি

পেরুমল তিরুমলি () তামিল হিন্দু সাহিত্যের রচনা যা কুলশেখর আলবর লিখেছিলেন। তিনি ছিলেন আলবরদের একজন এবং শ্রী বৈষ্ণব ঐতিহ্যের কবি-সন্ত। এই সাহিত্যকর্মটি ১০৫টি স্তোত্র নিয়ে গঠিত"নালায়রা দিব্য প্রবন্ধমের" অংশ হিসেবে ৬৪৭ থেকে ৭৫০ নং সংকলনে আছে। এটি বিষ্ণু পেরুমলের উপাসনার প্রতি উৎসর্গিত। 
"পেরুমল তিরুমলিতে" উল্লেখযোগ্যভাবে পবিত্র শ্রীরঙ্গম শহরকে পাঁচটি দশক দ্বারা বর্ণনা করা হয়েছে, প্রতি পাঁচটি শ্লোক রাম ও কৃষ্ণের প্রতি নিবেদিত তথা অনন্য কাব্যিক বৈশিষ্ট্যে মহিমাপূর্ণ । 
এই সংকলনের প্রথম "পশুরাম" বা স্তোত্রটি নিম্নরূপ:
ওমর ইয়াগি

ওমর মুয়ান্নিস ইয়াগি (; ; জন্ম ৯ই ফেব্রুয়ারি, ১৯৬৫) মার্কিন যুক্তরাষ্ট্রের ক্যালিফোর্নিয়া বার্কলি বিশ্ববিদ্যালয়ের রসায়ন বিভাগের জেমস ও নিলটিয়ে চেয়ার অধ্যাপক এবং মার্কিন যুক্তরাষ্ট্রের জাতীয় বিজ্ঞান অ্যাকাডেমির নির্বাচিত সদস্য। এছাড়া তিনি লেওপোল্ডিনা জার্মান জাতীয় বিজ্ঞান অ্যাকাডেমিরও সদস্য।
ইয়াগি জালিকা রসায়ন (reticular chemistry) বিষয়ের অগ্রদূত হিসেবে পরিচিত। এই শাস্ত্রটিতে জৈব ও অজৌব অণুগুলিকে সবল বন্ধনের মাধ্যমে যুক্ত করে কেলাসিত পরিকাঠামো যেমন ধাতম-অঙ্গাণু পরিকাঠামো ও সমযোজী জৈব পরিকাঠামো নির্মাণ করা হয়। এই কাঠামোগুলি অসাধারণ সচ্ছিদ্র ধর্ম প্রদর্শন করে, যে ধর্মগুলি কার্বন কব্জাকরণ ও সেটিকে জ্বালানিতে রূপান্তরণ এবং মরুর বাতাস থেকে পানি সংগ্রহের মতো প্রযুক্তিতে কাজে লাগতে পারে।
জর্দানের আম্মান নগরীতে জন্মগ্রহণকারী ইয়াগি ১৯৮৫ সালে মার্কিন যুক্তরাষ্ট্রের নিউ ইয়র্ক রাজ্য বিশ্ববিদ্যালয় (আলবেনি) থেকে রসায়নে স্নাতক উপাধি লাভ করেন এবং ১৯৯০ সালে ইলিনয় রাজ্য বিশ্ববিদ্যালয় (আর্বানা-শ্যাম্পেইন) থেকে ডক্টরেট উপাধি লাভ করেন। ১৯৯০ সালে তিনি হার্ভার্ড বিশ্ববিদ্যালয়ে ডক্টরেটোত্ততর এনএসএফ ফেলো (বৃত্তিপ্রাপ্ত গবেষক) হিসেবে কাজ করেন। তিনি অ্যারিজোনা রাজ্য বিশ্ববিদ্যালয়, মিশিগান-অ্যান-আরবর বিশ্ববিদ্যালয় ও ক্যালিফোর্নিয়া বিশ্ববিদ্যালয় (বার্কলি)-তে অধ্যাপনা করেছেন।
ইয়াগি তার গবেষণাকর্মের জন্য উপাদান গবেষণা সমাজ পদক, উপাদানের রসায়ন বিষয়ে মার্কিন রসায়ন সমিতি পুরস্কার, বিজ্ঞানে বাদশাহ ফয়সাল আন্তর্জাতিক পুরস্কার, বিজ্ঞানে আলবার্ট আইনস্টাইন বিশ্ব পুরস্কার, মৌলিক বিজ্ঞানসমূহে বিবিভিএ জ্ঞানের সীমান্ত পুরস্কার, শক্তিতে উৎকর্ষের জন্য এনি পুরস্কার, রাজকীয় সুয়েডীয় বিজ্ঞান অ্যাকাডেমির আমিনফ পুরস্কার ও রসায়নে ওলফ পুরস্কার লাভ করেছেন।
জন জাম্পার

জন মাইকেল জাম্পার () (জন্ম: ১৯৮৫) ডিপমাইন্ড টেকনোলজিস ব্যবসা প্রতিষ্ঠানের একজন জ্যেষ্ঠ গবেষক বিজ্ঞানী। জাম্পার ও তাঁর সহযোগীরা আলফাফোল্ড নামের একটি কৃত্রিম বুদ্ধিমত্তা প্রতিমান (মডেল) সৃষ্টি করেছেন, যা অ্যামিনো অ্যাসিড অনুক্রম থেকে ত্রিমাত্রিক প্রোটিন কাঠামোসমূহ সম্পর্কে উচ্চ সঠিকতার সাথে পূর্বাভাস প্রদানে সক্ষম। জাম্পার বলেছেন যে আলফাফোল্ড দলটি এরূপ ১০ কোটি প্রোটিন কাঠামোর নকশা উন্মুক্ত করার পরিকল্পনা করেছে। নেচার বিজ্ঞান সাময়িকীতে প্রকাশিত একটি নিবন্ধে জন জাম্পারকে ২০২১ সালে বিজ্ঞানে "যেসব ব্যক্তি গুরুত্বপূর্ণ ছিলেন" ("পিপল হু ম্যাটার্ড"), তাদের শীর্ষ ১০ জনের তালিকার (নেচারস টেন) একজন হিসেবে অন্তর্ভুক্ত করা হয়। জাম্পারের গবেষণাকর্মের ফলে বিভিন্ন রোগের জন্য নতুন নতুন চিকিৎসাপদ্ধতি বিকাশের অপার প্রাণচিকিৎসাবৈজ্ঞানিক সম্ভাবনা সৃষ্টি হয়েছে।
জাম্পার ২০২৪ সালে ডেভিড বেকার ও ডেমিস হাসাবিসের সাথে যৌথভাবে রসায়নশাস্ত্রে নোবেল পুরস্কার লাভ করেন। তাঁকে ও ডেমিস হাসাবিসকে কৃত্রিম বুদ্ধিমত্তার সফল ব্যবহারের মাধ্যমে এ পর্যন্ত জ্ঞাত প্রায় সব "প্রোটিন কাঠামোর ভবিষ্যদ্বাণী" করার জন্য পুরস্কারের অর্থের অর্ধেক প্রদান করা হয়।
জাম্পার ২০০৭ সালে ভ্যান্ডারবিল্ট বিশ্ববিদ্যালয় থেকে পদার্থবিদ্যা এবং গণিতে মেজর সহ বিজ্ঞানের স্নাতক, মার্শাল স্কলারশিপে ২০১০ সালে কেমব্রিজ বিশ্ববিদ্যালয় থেকে ঘনপদার্থবিজ্ঞানে এমফিল, । ২০১২ সালে শিকাগো বিশ্ববিদ্যালয় থেকে তাত্ত্বিক রসায়নে বিজ্ঞানে স্নাতকোত্তর এবং ২০১৭ সালে শিকাগো বিশ্ববিদ্যালয় থেকে তাত্ত্বিক রসায়নে ডক্টর অফ ফিলোসফি । শিকাগো বিশ্ববিদ্যালয়ে তার ডক্টরেট উপদেষ্টা ছিলেন টবিন সোসনিক এবং কার্ল ফ্রিড।
জাম্পারের গবেষণা অ্যালগরিদম কীভাবে প্রোটিন গঠন পূর্বাভাস বিষয়ে ভূমিকা রাখতে পারে তা নিয়ে।
আলফাফোল্ড হল একটি ডিপ লার্নিং অ্যালগরিদম যা জাম্পার এবং তার দল ডিপমাইন্ড-এ তৈরি করেছে, একটি গবেষণা ল্যাব যা গুগুল-এর মূল কোম্পানি আলফাবেট ইনকর্পোরেটেড এর মালিকানাধীন। এটি এক রকম কৃত্রিম বুদ্ধিমত্তা প্রোগ্রাম যা প্রোটিন গঠনের পূর্বাভাস দেয়।
২০২০ সালের নভেম্বরে, আলফাফোল্ডকে ১৪ তম ক্রিটিকাল অ্যাসেসমেন্ট অফ স্ট্রাকচার প্রেডিকশন (CASP) প্রতিযোগিতার বিজয়ী হিসাবে ঘোষণা করা হয়েছিল। এই আন্তর্জাতিক প্রতিযোগিতার বেঞ্চমার্ক অ্যালগরিদমগুলি নির্ধারণ করে যে কোনটি প্রোটিনের 3D গঠন নিয়ে সর্বোত্তম পূর্বাভাস করতে পারে।
২০২১ সালে, জাম্পার "জীববিজ্ঞান এবং বায়োমেডিসিন" বিভাগে BBVA ফাউন্ডেশন ফ্রন্টিয়ার্স অফ নলেজ অ্যাওয়ার্ডে ভূষিত হয়েছিলেন। ২০২২ সালে জাম্পার বায়োমেডিকেল সায়েন্সে উইলি পুরস্কার পেয়েছিলেন এবং ২০২৩ সালে আলফাফোল্ড তৈরির জন্য লাইফ সায়েন্সে ব্রেকথ্রু পুরস্কার পান, যা প্রোটিনের গঠন সঠিকভাবে ভবিষ্যদ্বাণী করে। ২০২৩ সালে তিনি বেসিক মেডিকেল রিসার্চের জন্য কানাডা গার্ডনার ইন্টারন্যাশনাল অ্যাওয়ার্ড এবং অ্যালবার্ট লাস্কর অ্যাওয়ার্ডে ভূষিত হন। 
২০২৪ সালে, জাম্পার এবং ডেমিস হাসাবিস তাদের প্রোটিন সংক্রান্ত গবেষণার জন্য রসায়নে নোবেল পুরস্কারের অর্ধেক ভাগ করে নেন, বাকি অর্ধেক গণনামূলক প্রোটিন ডিজাইনের জন্য ডেভিড বেকারের কাছে যায়।
ডেভিড বেকার (প্রাণরসায়নবিদ)

ডেভিড বেকার (, জন্ম ৬ই অক্টোবর, ১৯৬২, সিয়াটল, ওয়াশিংটন রাজ্য, মার্কিন যুক্তরাষ্ট্র) একজন মার্কিন প্রাণরসায়নবিদ ও পরিগণনামূলক জীববিজ্ঞানী। তিনি প্রোটিনসমূহের ত্রিমাত্রিক কাঠামো নকশাকরণ এবং পূর্বাভাসের পদ্ধতিগুলি উদ্ভাবনে অগ্রণী ভূমিকা পালন করেছন। তিনি বর্তমানে মার্কিন যুক্তরাষ্ট্রের ওয়াশিংটন বিশ্ববিদ্যালয়ের প্রাণরসায়ন বিভাগের হেনরিয়েটা ও অব্রি ডেভিস এনডাওড অধ্যাপক এবং বংশাণুসমগ্র প্রকৌশল, জীবপ্রকৌশল, রাসায়নিক প্রকৌশল, কম্পিউটার বিজ্ঞান ও পদার্থবিজ্ঞানের আনুষঙ্গিক অধ্যাপক। তিনি রোজেটা কমন্স নামের একটি গবেষক-পরীক্ষাগার কনসোর্টিয়ামের পরিচালক, যেটি জৈব-আণবিক কাঠামো পূর্বাভাস ও নকশাকারক সফটওয়্যার নির্মাণ করে। বেকার প্রোটিন কাঠামো পূর্বাভাসের যে সমস্যাটিতে তাৎপর্যপূর্ণ অবদান রেখেছেন, সেটি বর্তমানে কৃত্রিম বুদ্ধিমত্তা ব্যবহার করে গুগলের উপসংস্থা ডিপমাইন্ড সমাধান করেছে। বেকার হাওয়ার্ড হিউজ চিকিৎসাবিজ্ঞান ইনস্টিটিউট-এর একজন তদন্তকারী বিজ্ঞানী ও মার্কিন যুক্তরাষ্ট্রের বিজ্ঞান অ্যাকাডেমির সদস্য। এছাড়া তিনি ওয়াশিংটন বিশ্ববিদ্যালয়ের প্রোটিন নকশা ইনস্টিটিউটের পরিচালক।
বেকার ২০২৪ সালে জন জাম্পার ও ডেমিস হাসাবিসের সাথে যৌথভাবে রসায়নশাস্ত্রে নোবেল পুরস্কার লাভ করেন। তাঁকে "পরিগণনামূলক (কম্পিউটেশনাল) প্রোটিন কাঠামো নকশাকরণের" মাধ্যমে সম্পূর্ণ নতুন ধরনের প্রোটিন অণু সৃষ্টির স্বীকৃতিস্বরূপ এই পুরস্কারের অর্থের অর্ধেক প্রদান করা হয়।
বেকার ১৯৬২ সালের ৬ অক্টোবর ওয়াশিংটনের সিয়াটেলে এক ইহুদি পরিবারে জন্মগ্রহণ করেন, তিনি পদার্থবিদ মার্শাল বেকার এবং ভূ-পদার্থবিদ মার্সিয়া বেকারের পুত্র। তিনি সিয়াটলের গারফিল্ড হাই স্কুল থেকে গ্র্যাজুয়েট হন। 
বেকার ১৯৮৪ সালে হার্ভার্ড বিশ্ববিদ্যালয় থেকে জীববিজ্ঞানে মেজর সহ স্নাতক ডিগ্রি লাভ করেন। এরপর তিনি র‍্যান্ডি ওয়েইন শেকম্যানের গবেষণাগারে যোগ দেন, যেখানে তিনি প্রাথমিকভাবে প্রোটিন পরিবহন এবং ইস্ট নিয়ে কাজ করেন এবং ১৯৮৯ সালে ক্যালিফোর্নিয়া বিশ্ববিদ্যালয়, বার্কলি থেকে জৈব রসায়নে ডক্টর অফ ফিলোসফি অর্জন করেন। ১৯৯৩ সালে, তিনি ক্যালিফোর্নিয়া বিশ্ববিদ্যালয়, সান ফ্রান্সিস্কোতে ডেভিড আগার্ডের সাথে বায়োফিজিক্সে পোস্টডক্টরাল প্রশিক্ষণ সম্পন্ন করেন। 
বেকার ১৯৯৩ সালে ফ্যাকাল্টি সদস্য হিসাবে ওয়াশিংটন স্কুল অফ মেডিসিন বিশ্ববিদ্যালয়ের বায়োকেমিস্ট্রি বিভাগে যোগদান করেন। তিনি ২০০০ সালে হাওয়ার্ড হিউজেস মেডিকেল ইনস্টিটিউটের ইনভেস্টিগেটর হন। বেকার ২০০৯ সালে আমেরিকান একাডেমি অফ আর্টস অ্যান্ড সায়েন্সের ফেলো নির্বাচিত হন 
বেকার ওয়াশিংটন বিশ্ববিদ্যালয়ের আরেক বায়োকেমিস্ট হ্যানেলে রুওহোলা-বেকারকে বিয়ে করেছেন। তাদের দুটি সন্তান রয়েছে।
কান্নিনুন চিরুটাম্পু

কান্নিনুন চিরুটাম্পু ( ) বা কান্নিনুন সিরুত্তম্বু শ্রী বৈষ্ণব ঐতিহ্যের দ্বাদশ আলবরের অন্তর্গত মধুরকবি আলবর রচিত তামিল হিন্দু সাহিত্য রচনা। এগারোটি "পশুরম" (স্তব) দ্বারা গঠিত "কান্নিনুন চিরুটাম্পু" হল মধুরকবির আচার্য নম্মালবরের প্রতি শ্রদ্ধার্ঘ্য। এই স্তোত্রগুলি শ্রী বৈষ্ণব সংকলন "নালায়রা দিব্য প্রবন্ধে রয়েছে"। 
"কান্নিনুন চিরুটাম্পু" সংকলনটি "নালায়রা দিব্য প্রবন্ধমের" উৎপত্তির সঙ্গে যুক্ত। কিংবদন্তি অনুসারে, ব্রহ্মবিদ্ নাথমুনি একবার কিছু লোককে কুম্ভকোনম-এ নম্মালবরের "আরাবামুদে" গীতি পাঠ করতে শুনেছিলেন। এই "পশুরম" (স্তবগান) শুনে মুগ্ধ হয়ে তিনি গীতিগুলি সম্পর্কে অধিক জানতে জানতে আগ্রহী হন। গীতিকাগুলির একটি "আয়িরাতুল ইপ্পাত্তু" () তে উল্লেখ করা হয়েছে। নাথমুনি যখন সেই গায়কদের অবশিষ্ট ৯৯০টি গান সম্পর্কে জিজ্ঞাসা করলেন, যারা ১০ টি গান গাইছিলেন, তারা তাকে বলেন অন্যান্য গানগুলো সম্পর্কে কিছুই জানেন না। কিন্তু গানটিতে "আলবর" (কুরুগুর শঠকোপ) এর নাম ও স্থান উল্লেখ করায়, নাথমুনি কুরুকুর-এ যান এবং সেখানকার লোকদের নম্মাজবরের রচিত ১,০০০টি শ্লোক সম্পর্কে জিজ্ঞাসা করেন।
নাথমুনি যে ১,০০০টি শ্লোক চেয়েছিলেন তা লোকেরা জানত না, কিন্তু তারা তাকে নম্মালবরের শিষ্য মধুরকবি আলবর এর ১১টি "পশুরম" (স্তব) ও "কান্নিনুন চিরুটাম্পুর" কথা বলেছিল। তারা তাকে তিরুপুলিয়ালবরে যেতে বলে, যেখানে নম্মালবর বাস করতেন এবং এই ১১টি "পশুরম" ১২,০০০ বার পাঠ করতেন। নাথমুনি পরামর্শ মতো কাজ করলে তাঁর তপস্যায় সন্তুষ্ট হয়ে নম্মালবর তাঁকে শুধুমাত্র তাঁর ১,০০০টি "পশুরম"ই নয়, বরং সমস্ত আলওয়ারদের সম্পূর্ণ চার হাজার-"পশুরম" সংকলন প্রদান করেছিলেন।
প্রথম স্তবগানের শুরুর দুটি শব্দের নাম অনুসারে স্তবগানের নামকরণ করা হয়েছে। এটি সম্ভবত যশোদা দ্বারা শিশু কৃষ্ণকে মাখন চুরি করা থেকে বিরত রাখতে উদূখলে বন্ধনের কাহিনীর প্রতি লক্ষ্য করে সৃষ্টি করা হয়েছে , ও তাঁর গুরু নম্মলবরের সঙ্গে কবির নিজের দৃঢ় সম্পর্ককে তুলে ধরা হয়েছে। তিনি তার গুরুকে কুরুকুরের প্রভুরূপে প্রশংসা করেন। কারণ কুরুগুর শহরে নম্মালবর বাস করতেন।
স্তোত্রগানের প্রথম স্তোত্রটি নিম্নরূপ অনুবাদ করা হয়েছে:
প্রতাপচন্দ্র হাজরা

প্রতাপচন্দ্র হাজরা (১৮৩৬ — ১৯০০) ছিলেন শ্রীরামকৃষ্ণ পরমহংসদেবের একজন ভক্ত ও গৃহী সন্ন্যাসী। শ্রীরামকৃষ্ণের লীলাবাসরের জটিলা-কুটিলা দক্ষিণেশ্বরে "হাজরামশাই" নামে পরিচিত ছিলেন।
প্রতাপচন্দ্র হাজরার জন্ম ১৮৩৬ খ্রিস্টাব্দে ব্রিটিশ ভারতের অধুনা হুগলি জেলার কামারপুকুরের পশ্চিমে শিহড় সন্নিহিত মড়াগেড়ে বা মামুদপুর গ্রামের এক কৃষক পরিবারে। তিনি গ্রামের স্কুলে পড়াশোনা করেন এবং বৈষ্ণব ঐতিহ্যে বড় হন। ১৮৮০ খ্রিস্টাব্দে শিহড়ে হৃদয়ের বাড়িতে তিনি শ্রীরামকৃষ্ণের দর্শন ও উপদেশ লাভ করেন।কিন্তু তার পিতা ঋণগ্রস্ত অবস্থায় মারা গেলে, প্রতাপ সেই অবস্থায় স্ত্রী পুত্র, কন্যা, বৃদ্ধা মাতাকে রেখে ১৮৮২ খ্রিস্টাব্দে দক্ষিণেশ্বরে গিয়ে শ্রীরামকৃষ্ণের আশ্রয় নেন। প্রতাপচন্দ্র ছিলেন অত্যন্ত অহংকারী মানুষ। অসত্য, লোভী, স্বার্থপর, ঈর্ষান্বিত, দুষ্টু, দোষ-ত্রুটি সন্ধানী এবং কপট প্রকৃতির। তিনি শ্রীরামকৃষ্ণের ঘরের দক্ষিণ-পূর্ব বারান্দায় নিত্য গঙ্গাস্নান সেরে মালাজপে আর মা ভবতারিণীর অন্নপ্রসাদে দিন অতিবাহিত করতেন। নিরাকারবাদী হাজরামশাই ছিলেন জ্ঞানমার্গী। তিনি ভক্তদের কাছে শ্রীরামকৃষ্ণের বিরুদ্ধে কথা বলতে, এমনকি নিজেকে তার সমকক্ষ প্রতিপন্ন করতেও দ্বিধা করতেন না। শ্রীরামকৃষ্ণ একবার হাজরাক নিয়ে মন্তব্য করতে গিয়ে বলেন, “আমি হাজরাকে শুকনো কাঠের টুকরার মতো দেখতে পেয়েছি। তাহলে সে এখানে থাকে কেন? এরও একটা অর্থ আছে। জটিলা এবং কুটিলার মত সমস্যা সৃষ্টিকারীদের উপস্থিতিতে ঐশ্বরিক লীলাখেলাটি প্রাণবন্ত হয়”।
নরেন্দ্রনাথ প্রথমদিকে হাজরার প্রতি আকৃষ্ট হন জ্ঞান পথের দিকে তার ঝোঁক এবং পাশ্চাত্য দর্শন সম্পর্কে নরেন্দ্রের আলোচনার প্রতি তার আগ্রহের কারণে। সেকারণে শ্রীরামকৃষ্ণ বলতেন হাজরা ছিলেন নরেন্দ্র-র 'ফেরেন্ড'। নরেন্দ্রনাথও কৌতুক করে তাকে "থাউজেন্ডা" নামে ডাকতেন। হাজরা দক্ষিণেশ্বরে শ্রীরামকৃষ্ণের সান্নিধ্যে মোট আড়াই বৎসর (শ্রীশ্রীরামকৃষ্ণকথামৃত অনুসারে ১৮৮২ খ্রিস্টাব্দের ৫ আগস্ট হতে ১৮৮৫ খ্রিস্টাব্দের ২২ ফেব্রুয়ারি) কাল অবস্থান করেছিলেন। পরে অবশ্য ১৮৮৫ খ্রিস্টাব্দের নভেম্বর মাসে শ্যামপুকুর বাড়িতে শ্রীরামকৃষ্ণ ও নরেন্দ্রনাথের সঙ্গে দু-একবার দেখা হয়েছিল। ১৮৮৬ খ্রিস্টাব্দের জানুয়ারির প্রথমদিকে কাশীপুরে উপস্থিত হয়েছিলেন, কিন্তু কাশীপুর উদ্যানবাটীর ১৮৮৬ খ্রিস্টাব্দের ১ জানুয়ারির কল্পতরু উৎসবে অন্যান্য গৃহী শিষ্যদের সঙ্গে শ্রীরামকৃষ্ণের করুণার অনুগ্রহ লাভ করতে পারেন নি। প্রতাপচন্দ্র একরকম নরেন্দ্রনাথ মারফত জোর করেই শ্রীরামকৃষ্ণের কাছ থেকে ইষ্টদর্শনের প্রতিশ্রুতি আদায় করে নেন। ১৯০০ খ্রিস্টাব্দে (১৩০৬ বঙ্গাব্দের চৈত্র মাসে) ৬৪ বৎসর বয়সে স্বগ্রামে তিনি লোকান্তরিত হন। অন্তিম সময়ে প্রতাপচন্দ্র "এই তাঁর (শ্রীরামকৃষ্ণের) রূপ দেখেছি" আর "হরি" উচ্চারণে তুলসী তলায় দেহরক্ষা করেন।
শ্রীরামকৃষ্ণের জীবতকালেই শ্রীশ্রীরামকৃষ্ণকথামৃতের কথাকার "শ্রীম" কামারপুকুর দর্শনে এসে প্রতাপচন্দ্রের বাড়িতে আসেন।
রিয়াল সল্ট লেক

রিয়াল সল্ট লেক () হচ্ছে সল্ট লেক ভিত্তিক একটি মার্কিন পেশাদার ফুটবল ক্লাব। এই ক্লাবটি বর্তমানে মার্কিন যুক্তরাষ্ট্রের শীর্ষ স্তরের ফুটবল লিগ মেজর লিগ সকারে ওয়েস্টার্ন কনফারেন্সের অংশ হিসেবে প্রতিযোগিতা করে। এই ক্লাবটি ২০০৪ সালের ১৪ই জুলাই তারিখে প্রতিষ্ঠিত হয়েছে। ২০,২১৩ ধারণক্ষমতাবিশিষ্ট আমেরিকা ফার্স্ট ফিল্ডে "ক্লারেট অ্যান্ড কোবাল্ট" নামে পরিচিত ক্লাবটি তাদের সকল হোম ম্যাচ আয়োজন করে থাকে। বর্তমানে এই ক্লাবের ম্যানেজারের দায়িত্ব পালন করছেন মার্কিন সাবেক ফুটবল খেলোয়াড় পাবলো মাস্ত্রোয়েনি এবং সভাপতির দায়িত্ব পালন করছেন ডেভিড ব্লিটজার ও রায়ান স্মিথ। বর্তমানে ক্রোয়েশীয় মধ্যমাঠের খেলোয়াড় দামির ক্রেইলাচ এই ক্লাবের অধিনায়কের দায়িত্ব পালন করছেন। 
ঘরোয়া ফুটবলে, রিয়াল সল্ট লেক এপর্যন্ত ১টি শিরোপা জয়লাভ করেছে। নিক রিমান্দো, কাইল বেকারম্যান, হাভিয়ের মোরালেস, আলভারো সাবোরিও এবং দামির ক্রেইলাচের মতো খেলোয়াড়গণ রিয়াল সল্ট লেকের জার্সি গায়ে মাঠ কাঁপিয়েছেন।
২০০৫ মৌসুমে রিয়াল সল্ট লেক প্রথমবারের মতো মার্কিন যুক্তরাষ্ট্রের পেশাদার ফুটবলের শীর্ষ স্তর মেজর লিগ সকারে অংশগ্রহণ করতে সক্ষম হয়েছিল। ২০০৫ সালের সালের ৩রা এপ্রিল তারিখে, মেজর লিগ সকারে ক্লাব ইতিহাসে নিজেদের প্রথম ম্যাচে জন এলিঙ্গারের অধীনে রিয়াল সল্ট লেক লস অ্যাঞ্জেলেস গ্যালাক্সির বিরুদ্ধে ৩–০ গোলের ব্যবধানে জয়লাভ করেছিল। ২০০৫ মেজর লিগ সকারে রিয়াল সল্ট লেক ১১টি জয় এবং ৫টি ড্রয়ে সর্বমোট ৩৮ পয়েন্ট অর্জন করে সামগ্রিক পয়েন্ট তালিকায় ১০ম স্থান অর্জন করেছিল।
রাজতন্ত্রী ইরান

পহলভি ইরান বা দাপ্তরিকভাবে ১৯৩৫ সাল পর্যন্ত রাজতন্ত্রী পারস্য ও তারপরে রাজতন্ত্রী ইরান ১৯২৫ থেকে ১৯৭৯ সাল পর্যন্ত পহলভি রাজবংশের শাসনাধীন ইরানীয় রাষ্ট্র ছিল।
এটি ১৯২৫ সালে গঠিত হয় যেটি ১৯৭৯ সাল পর্যন্ত স্থায়ী হয়, এরপর ইসলামি বিপ্লবের ফলে পহলভি রাজবংশ উৎখাত হয়, ঘটনাটি ইরানে ধারাবাহিক রাজতান্ত্রিক শাসন বিলুপ্ত করে বর্তমান ইসলামি প্রজাতন্ত্রী ইরান প্রতিষ্ঠা করে। পহলভি রাজবংশ ১৯২৫ সালে কশাক ব্রিগেডের প্রাক্তন ব্রিগেডিয়ার-জেনারেল রেজা শাহ দ্বারা প্রতিষ্ঠিত হয়। তার শাসনকাল ১৯৪১ সাল পর্যন্ত স্থায়ী হয়, এরপর তিনি ইঙ্গো-সোভিয়েত আক্রমণের ফলে দ্বিতীয় বিশ্বযুদ্ধের মিত্রদের চাপে ত্যাগ করতে বাধ্য হন। সাম্রাজ্যের সিংহাসন তখন তার পুত্র মোহাম্মদ রেজা পাহলভির আওতাধীন হয় যিনি সর্বশেষ ইরানের শাহ ছিলেন।
কাজার রাজবংশের হয়ে ইরানের শেষ শাসক আহমদ শাহ কাজার যুক্তরাজ্য ও সোভিয়েত ইউনিয়ন কর্তৃক ইরানের সার্বভৌমত্বের উপর সীমাবদ্ধতা বন্ধ করতে অক্ষম প্রমাণিত হওয়ার পর পহলভিরা ক্ষমতায় আসে, সামরিক অভ্যুত্থানের মাধ্যমে তার অবস্থান অত্যন্ত দুর্বল হয়ে পড়ে ও ফ্রান্সে থাকাকালীন সংসদে ক্ষমতা থেকে আনুষ্ঠানিকভাবে তাকে অপসারণ করা হয়। ইরানের "মজলিশ" ১২ ডিসেম্বর ১৯২৫ সালে একটি গণপরিষদ হিসেবে অধিবেশন আহবান করে যুবক আহমদ শাহ কাজারকে ক্ষমতাচ্যুত করে রেজা শাহকে পারস্য সাম্রাজ্যের নতুন "শাহ" হিসাবে ঘোষণা করে। ১৯৩৫ সালে রেজা শাহ বিদেশী প্রতিনিধিদের আনুষ্ঠানিক চিঠিপত্রে দেশটিকে সম্বোধন করার সময় পারস্য নামটির পরিবর্তে ইরান নাম ব্যবহার করতে বলেন।
১৯৫৩ সালে সংঘটিত যুক্তরাজ্য ও মার্কিন যুক্তরাষ্ট্র সমর্থিত ইরানি অভ্যুত্থানের পরে মোহাম্মদ রেজা পহলভির শাসন আরও স্বৈরাচারী হয়ে ওঠে ও স্নায়ুযুদ্ধের সময় পশ্চিমা ব্লকের সাথে দৃঢ়ভাবে সংযুক্ত হয়। বৈদেশিক নীতির এই পুনর্বিন্যাসের সাথে সঙ্গতিপূর্ণভাবে দেশটি সোভিয়েত মতাদর্শগত সম্প্রসারণবাদের বিরুদ্ধে একটি বাঁধা হিসেবে কাজ করার জন্য মার্কিন যুক্তরাষ্ট্রের মিত্র হয়ে ওঠে, এটি শাহকে এযাবৎকালের নজিরবিহীন আর্থ-সামাজিক কর্মসূচী কার্যকর করার জন্য রাজনৈতিক রসদ দেয় যা শ্বেত বিপ্লবের মাধ্যমে ইরানের জীবনের সব দিক থেকে পরিবর্তন আনে। ফলস্বরূপ, স্বাক্ষরতা, স্বাস্থ্য ও জীবনযাত্রার মান সহ সমস্ত সূচকে ইরান অসাধারণ সাফল্যের অভিজ্ঞতা লাভ করে। যাইহোক, ১৯৭৮ সালের মধ্যে শাহ ক্রমবর্ধমান জন-অসন্তোষের সম্মুখীন হন যেটি ধর্মীয় নেতা রুহুল্লাহ খোমেইনীর নেতৃত্বে একটি পূর্ণাঙ্গ জনপ্রিয় বিপ্লবী আন্দোলনে পরিণত হয়। ১৯৭৯ সালের জানুয়ারিতে মোহাম্মদ রেজা পহলভি তার নিজ পরিবারের সাথে নির্বাসনে চলে যাওয়ার ঘটনা এমন একটি ধারাবাহিক ঘটনার জন্ম দেয় যা দ্রুত রাজতন্ত্রের অবসান ঘটায় ও ৩১ মার্চ ১৯৭৯ সালে ইসলামি প্রজাতন্ত্র প্রতিষ্ঠা করে। ১৯৮০ সালে মোহাম্মদ রেজা পহলভির মৃত্যুর পর তার পুত্র রেজা পহলভি এখন নির্বাসিত পরিবারের সিংহাসনে নেতৃত্ব দিচ্ছেন।
অধিকারী-ভেদ

অধিকারী-ভেদ, সংস্কৃত অভিব্যক্তি যা দুটি শব্দের সংমিশ্রণ - অধিকারী অর্থ সঠিক বা যোগ্য, এবং ভেদ অর্থ পার্থক্য, মূলত যোগ্য ব্যক্তিদের মধ্যে পার্থক্য বা একই সত্যকে উপলব্ধি করতে সক্ষম যোগ্য প্রার্থীদের পার্থক্য বোঝায়। এটি হল সেই ভিত্তি যার উপর উপনিষদ, ব্রহ্মসূত্র এবং ভগবদ্গীতার শিক্ষা রয়েছে যা পাঠ্যগুলি ধারণ করে যদিও আধ্যাত্মিক বিবর্তনের বিভিন্ন পর্যায়ে মানুষের জন্য বিভিন্ন মতবাদ বিরোধী নয়, ভিত্তিক, কোন নীতিতে অরুন্ধতী-দর্শনন্যায় পদ্ধতি অর্থাৎ ক্ষুদ্র নক্ষত্র, অরুণাধতীকে বড় করে অরুন্ধতী বলার সাহায্যে চিহ্নিত করার পদ্ধতি প্রযোজ্য।
হিন্দুধর্ম হল বিভিন্ন দর্শনের সংমিশ্রণ; অধিকার ও ইষ্ট এর যুগল মতবাদ দ্বারা তাদের মধ্যে বিরোধ এড়ানো যায়। অধিকার মানে যোগ্যতা; এটা কোনো ক্রমবিন্যাস নয় বরং আধ্যাত্মিক ক্ষেত্রে বাস্তবতা বা বাস্তবতাকে গ্রহণ করা এবং কর্তব্যের প্রশ্ন। একজন ব্যক্তির বিশ্বাস নির্ধারিত হয় সে কেমন মানুষ এবং তার ধর্ম তার অধিকারের উপর নির্ভর করে কোন যোগ্যতা তার ইষ্ট বা আদর্শ নির্ধারণ করে। অতএব, অধিকারী-ভেদ বলতে যোগ্যতার পার্থক্য বোঝায় যা দৃষ্টিভঙ্গির পার্থক্য থেকে আপাত পার্থক্য উদ্ভূত হয়। এটি অভিজ্ঞতার সত্যতা বা মতবাদের সুস্থতার পর্যাপ্ত যত্ন নিতে সাহায্য করে। ভগবদ্গীতায়, কৃষ্ণ অর্জুনকে তার যুদ্ধের জাতিগত কর্তব্য অনুসরণ করতে এবং অহিংসের সাধারণ ধর্মে না যাওয়ার জন্য অনুরোধ করেছেন এবং এই উদ্দেশ্যে তাঁর নির্দেশে কোনো দর্শন (নীতি ও ধর্মের কোড সহ) ছাড়েননি। হিন্দু দর্শন ও নীতিশাস্ত্রের শাখা ও উপ-শাখা, যেগুলি মূলত ব্যক্তিবাদী, আধ্যাত্মিক যোগ্যতা বা অধিকারী ভেদের উপর ভিত্তি করে। এইভাবে, অধিকারী-ভেদ হল ব্যক্তিদের মধ্যে পার্থক্য যারা তাদের নিজ নিজ দায়িত্ব পালনের জন্য নির্দিষ্ট পদ্ধতি অনুসরণ করতে পারে।
এটি উপাসনাকে অনুমতি দেয়। শঙ্কর, এই নীতির সাথে সামঞ্জস্য রেখে, পর্যাপ্ততা, অপ্রতুলতা ও পর্যাপ্ততার মাত্রার ধারণাগুলির সাথে সত্য ও ত্রুটির ধারণাগুলি প্রতিস্থাপন করে, তিনি এই সত্যটি স্বীকার করেছিলেন যে চূড়ান্ত প্রণয়ন করা যায় না তবে চূড়ান্তের প্রণয়ন এমন ত্রুটি নয় যা গঠন উচ্চতর ওঠার জন্য সোপান হিসাবে কাজ করতে পারে।
তান্ত্রিক যোগে অধিকারী-ভেদ হল সাধনা নামক শৃঙ্খলার গুরুত্বপূর্ণ ও অবিচ্ছেদ্য অংশ যেটা সবাই বুঝতে সক্ষম নয়, বেঁচে থাকা বা সর্বোচ্চ আদর্শ উপলব্ধি করা যার কারণে অভিন্ন শৃঙ্খলা নির্ধারিত করা যায় না। প্রতিটি ব্যক্তিকে ধীরে ধীরে শৃঙ্খলা অনুসারে উন্নীত করতে হবে যা প্রতিটি ব্যক্তির উপলব্ধি, স্বাভাবিক মানসিকতা ও ক্ষমতা থেকে খুব বেশি দূরবর্তী নয়। এই দর্শনটি মানব সন্ধানকারীদের তিনটি স্বতন্ত্র প্রকার বা বিভাগে বিভক্ত করে যেমন - পশু (প্রাণীর ধরন), বীর (বীরের ধরন) এবং দিব্য (ঐশ্বরিক প্রকার), যে শ্রেণিবিভাগ মানব বিবর্তনের তিনটি স্তরের সাথে মিলে যায়, কারণ সকলের বর্তমান জন্মের সর্বোচ্চ আধ্যাত্মিক লক্ষ্য উপলব্ধি করার ক্ষমতা নেই কিন্তু বর্তমান জন্মে যদি কোনটি পরবর্তী জন্মে নিয়ে যাওয়া হয় তবে অগ্রগতি হয়েছে।
অধিকারী-ভেদের নীতিটি এই ধারণাটিকে বোঝাতেও তৈরি করা হয়েছে যে প্রতিটি জাতি ও সম্প্রদায়ের নিজস্ব আচার-অনুষ্ঠান এবং একীভূতভাবে বিশ্বাস রয়েছে, কিন্তু ক্রমানুসারে আলাদা কাঠামো যার মধ্যে প্রত্যেকেই তার স্থান জানে, এবং বৌদ্ধধর্মের মহাযোগ ও যোগিনী তন্ত্রের সমগ্র অংশে বিস্তৃত। এটি গুরুত্বপূর্ণ উচ্চ-হিন্দু নীতি যা স্বামী বিবেকানন্দ হিন্দুধর্মের যুক্তিসঙ্গত প্রতিরক্ষার জন্যও ব্যবহার করেছিলেন।
তেজা নিদামানুরু

অনিল তেজা নিদামানুরু (; জন্ম ২২ আগস্ট ১৯৯৪) একজন ভারতীয় বংশোদ্ভূত ক্রিকেটার যিনি নেদারল্যান্ডস জাতীয় ক্রিকেট দলের হয়ে খেলেন। এছাড়াও তিনি নিউজিল্যান্ডের ঘরোয়া ক্রিকেটে অকল্যান্ড এর হয়ে খেলেছেন।
ঐক্যম্

ঐক্যম্ () একটি সংস্কৃত শব্দ যার অর্থ একতা, ঐক্য, সম্প্রীতি, অভিন্নতা। ঐক্যম্ বলতে একতা বা পরিচয়কে বোঝায়। শব্দটি মূলত ব্রহ্ম ও আত্মার অভিন্নতা প্রকাশ করে।
উপনিষদ সর্বোচ্চ সত্য ব্রহ্মের প্রকৃতি এবং আত্মা সম্পর্কে আলোচনা করে; এবং সারমর্ম হিসেবে ব্রহ্ম ও আত্মাকে অভিন্ন সত্তা হিসেবে উল্লেখ করে। বেদান্ত মতে, ব্যক্তি (জীব) এবং ঈশ্বর অভিন্ন, অর্থাৎ আত্মা ও চৈতন্য অভিন্ন।
বেদান্তসার ব্যাখ্যা করে যে বিষয় হল স্বকীয় স্ব (আত্মা) ও ব্রহ্মের পরিচয়, যা বিশুদ্ধ বুদ্ধিমত্তার প্রকৃতি (যেখানে বিচ্ছেদ ও বৈচিত্র্যের সমস্ত ধারণা বিলুপ্ত হয়ে যায়) এবং তা উপলব্ধি করা যায় – सर्वे वेदा यत् पदमामनन्ति – সেই লক্ষ্য যা সমস্ত বেদ ঘোষণা করে (কঠোপনিষদ ১.২.১৫), এবং সংযোগ হল সেই পরিচয়ের মধ্যে সম্পর্ক যা উপলব্ধি করতে হবে এবং উপনিষদের প্রমাণ যা এটি প্রতিষ্ঠা করে, একটি জিনিস যা জানা যায় এবং যা এটি সম্পর্কে বলে।
শঙ্কর বলেন যে বহুসংখ্যক আত্মার ধারণা শুধুমাত্র অভিজ্ঞতামূলক জগতের স্তরেই বৈধ। যদিও আত্মা দেহ, আবেগ ও বুদ্ধির সীমার মধ্যে থাকে, ব্রহ্মের সাথে কোন বিলুপ্তি, কোন পরম ঐক্য হতে পারে না; আত্মা উচ্চতর আত্মার প্রতিফলন মাত্র। একটাই বাস্তবতা। যে সম্বন্ধে জ্ঞানের পরিবর্তন হয় না তা হল সৎ – বাস্তব এবং যে বিষয়ে চেতনা পরিবর্তিত হয় বা অস্বীকার করা হয় তা হল অসৎ – অবাস্তব; একমাত্র আত্মা বা ব্রহ্মই অপরিবর্তনীয় এবং অ-নেতিবাচক একমাত্র সৎ বা বাস্তবতা।
বিদ্যারণ্যের মতে, ঐক্যম্ মোটেও বাস্তব হতে পারে না; যদি এটা হত, নিরঙ্কুশতা অদৃশ্য হয়ে যেত। পরম হল একমাত্র বাস্তবতা, ঐক্যম্ অন্য বাস্তবতা হতে পারে না। এবং, নাগার্জুন ব্যাখ্যা করেন – যদি কারণ ও প্রভাবের পরিচয় থাকতে হয়, তাহলে উৎপাদক এবং উৎপাদকের একতা থাকবে; যদি কারণ ও প্রভাবের মধ্যে পার্থক্য থাকে, তাহলে কারণটি অ-কারণের সমান হবে।
ফরিদ খান (রাজনীতিবিদ)

ফরিদ খান () একজন পাকিস্তানি রাজনীতিবিদ। তিনি পাকিস্তানের ২০১৩ সালের সাধারণ নির্বাচনে খাইবার পাখতুনখোয়ার প্রাদেশিক পরিষদে নির্বাচিত হন। খান হঙ্গু জেলার পিকে-৪২ আসন থেকে স্বতন্ত্র প্রার্থী ছিলেন। তিনি নির্বাচনে জমিয়ত উলেমায়ে ইসলামের প্রতিদ্বন্দ্বীকে পরাজিত করে ১৬,১২৯ ভোট পেয়ে আসনটি জিতেন। প্রাদেশিক পরিষদে নির্বাচিত হওয়ার পর তিনি পাকিস্তান তেহরিক-ই-ইনসাফে যোগ দেন। তাকে ২০১৩ সালের ৩ জুন হঙ্গুতে হত্যা করা হয়। 
খান স্বল্প আয়ের পরিবার থেকে এসেছিলেন। তিনি যখন নির্বাচনের আগে মনোনয়নপত্র জমা দিয়েছিলেন তখন তার পকেটে ছিল মাত্র ১০০ রুপি। তার আদি নিবাস আদিবাসী এলাকার ওরাকজাই জেলায়।
২০১৩ সালের ৩ জুন, ফরিদ খান হঙ্গুতে যাওয়ার সময় অজ্ঞাত বন্দুকধারীরা তার গাড়িতে গুলি চালায়। ফলে খান ঘটনাস্থলে মারা যান এবং তার চালক ও নিরাপত্তারক্ষী আহত হন। হামলার পরপরই নিরাপত্তা বাহিনী যৌথ অভিযান পরিচালনা করে এবং হঙ্গুর স্থানীয় টিটিপি কমান্ডারকে গ্রেপ্তার করে। 
২০১৩ সালের ২৫ জুন, পুলিশ ইসলামাবাদে আসিফুল্লাহ নামে একজন সন্দেহভাজনকে গ্রেপ্তার করে, যে ফরিদ খানকে হত্যার কথা স্বীকার করে। পুলিশ জানায়, আসিফুল্লাহকে ৪ বছর ধরে সন্ত্রাসের প্রশিক্ষণ দেওয়া হয়।
উডবল

উডবল হল এমন একটি খেলা যেখানে গেট দিয়ে বল পাস করার জন্য একটি ম্যালেট ব্যবহার করা হয়। এই খেলাটি ঘাস, বালি বা ইনডোরে খেলা যায়। খেলাটি এশিয়ান বিচ গেমসে রয়েছে এবং এটি ২০০৮ সালে অন্তর্ভুক্ত করা হয়েছে। আন্তর্জাতিক উডবল ফেডারেশন তাইপে, তাইওয়ানে অবস্থিত।
খেলাটি তাইওয়ানে ১৯৯০ সালে ওয়েং মিং-হুই এবং কুয়াং-চু ইয়াং দ্বারা উদ্ভাবিত হয়েছিল। এশিয়ার অলিম্পিক কাউন্সিল ২০০৮ সালে এই খেলাটিকে এশিয়ান বিচ গেমসে অন্তর্ভুক্ত করে।
আহরিস সুরমারিয়ান্টো তার ইন্দোনেশিয়ান সতীর্থদের সাথে এশিয়ান বিচ গেমস দানাং ২০১৬-এ অংশ নিয়েছিলেন। তিনি প্রথম স্থান অর্জন করেন এবং স্বর্ণপদক লাভ করেন। তিনি থাইল্যান্ডের জেতসাদা চিনকুর্দের চেয়ে এক হিট আগে শেষ করেন যিনি দ্বিতীয় স্থানে রৌপ্য পদক লাভ করেন। কোরিয়ার কিম পিয়ো হোয়ান ব্রোঞ্জ পদক পেয়ে তৃতীয় হন।
পূর্ব এশীয় জুডো চ্যাম্পিয়নশিপ

ইস্ট এশীয় জুডো চ্যাম্পিয়নশিপ হল জুডোর পূর্ব এশীয় চ্যাম্পিয়নশিপ যা এশিয়ার জুডো ইউনিয়ন দ্বারা আয়োজিত হয়।
টুর্নামেন্টটি ২০০৬ সালে শুরু হয়েছিল এবং পূর্ব এশীয় গেমস অনুষ্ঠিত হয়েছে এমন বছর ব্যতীত প্রতি বছর অনুষ্ঠিত হয়।
ইমরান খান মোহমান্দ

ইমরান খান মোহমান্দ একজন পাকিস্তানি রাজনীতিবিদ। তিনি ২০১৩ সালে পিকে-২৭ (মর্দান-৮) থেকে খাইবার পাখতুনখোয়া প্রাদেশিক পরিষদের সদস্য হিসেবে নির্বাচিত হন। তিনি এর আগে আওয়ামী ন্যাশনাল পার্টির সদস্য ছিলেন। তিনি ২০১৩ সালের সাধারণ নির্বাচনে স্বতন্ত্র প্রার্থী হিসেবে প্রতিদ্বন্দ্বিতা করেন। বিধানসভায় নির্বাচিত হওয়ার পর তিনি পাকিস্তান তেহরিক-ই-ইনসাফ সরকারে যোগ দেন।
২০১৩ সালের ১৮ জুন, তিনি মর্দানে একটি জানাজায় বোমা হামলার সময় নিহত হন। হামলাটি সম্ভবত একটি হত্যাকাণ্ড ছিল। তিনি কয়েক সপ্তাহ আগে খাইবার পাখতুনখোয়ার নবনির্বাচিত এমপিএ ফরিদ খানকে লক্ষ্যবস্তু হিসেবে হত্যার পর বিধানসভার দ্বিতীয় সদস্য ছিলেন।
জৈব প্লাস্টিক

জৈব প্লাস্টিক বলতে নবায়নযোগ্য জৈব উপাদান উৎস থেকে উৎপাদিত প্লাস্টিককে বোঝায়। জৈব উপাদান বলতে উদ্ভিজ্জ তেল ও স্নেহ পদার্থ, ভুট্টার শ্বেতসার, খড়, কাঠের চিলতে, করাত-কাটা কাঠের গুঁড়া, পুনঃচক্রায়িত খাদ্য বর্জ্য, ইত্যাদিকে বোঝায়। কিছু কিছু জৈব প্লাস্টিক প্রাকৃতিক জৈবপলিমারকে সরাসরি প্রক্রিয়াজাত করে পাওয়া যায়। প্রাকৃতিক জৈব পলিমারের মধ্যে আছে পলিস্যাকারাইডসমূহ (যেমন শ্বেতসার, সেলুলোজ, চিটোসান, অ্যালগিনেট, ইত্যাদি) এবং প্রোটিনসমূহ (যেমন সয়া প্রোটিন, গ্লুটেন ও জেলাটিন)। আবার অন্য কিছু কিছু জৈব প্লাস্টিককে চিনিজাত পদার্থ (যেমন ল্যাকটিক অ্যাসিড) ও উদ্ভিজ্জ বা প্রাণিজ লিপিড বা স্নেহ পদার্থ (যেমন তেল ও চর্বি) থেকে রাসায়নিকভাবে সংশ্লেষ করে পাওয়া যায়। আবার কিছু জৈব প্লাস্টিক চিনি বা লিপিডের গাঁজনের মাধ্যমে জৈবিকভাবে তৈরি করা হয়। এর বিপরীতে দৈনন্দিন জীবনে ব্যবহৃত প্লাস্টিকগুলি হল পেট্রো-ভিত্তিক পলিমার যেগুলিকে জীবাশ্ম জ্বালানি যেমন পেট্রোলিয়াম ও প্রাকৃতিক গ্যাস থেকে উৎপাদন করা হয়।
জৈব প্লাস্টিকের একটি সুবিধা হল কাঁচামাল হিসেবে জীবাশ্ম জ্বালানি থেকে স্বাধীনতা। জীবাশ্ম জ্বালানি একটি সীমিত ও বৈশ্বিকভাবে অসমভাবে বিস্তৃত একটি সম্পদ, যার সাথে পেট্রোলিয়াম রাজনীতি ও পরিবেশের উপর নেতিবাচক প্রভাবের মতো বিষয়গুলি জড়িত। জীবন চক্র বিশ্লেষণ গবেষণায় দেখা গেছে যে কিছু জৈব প্লাস্টিক জীবাশ্ম জ্বালানিজাত প্লাস্টিক অপেক্ষা কম কার্বন পদচিহ্ন বহন করতে পারে, বিশেষ করে যদি জৈব উপাদান বা বায়োম্যাসকে কাঁচামাল ও শক্তি উৎপাদনে ব্যবহার করা হয়। কিন্তু অন্যান্য জৈব প্লাস্টিক উৎপাদন প্রক্রিয়াগুলি তুলুনামূলকভাবে কম দক্ষ এবং এগুলি উৎপাদনে কার্বন পদচিহ্ন সাধারণ প্লাস্টিকের চেয়ে বেশি হয়।
২০১৮ সালের হিসাব অনুযায়ী জৈব প্লাস্টিক বিশ্বের সামগ্রিক প্লাস্টিক উৎপাদনের প্রায় ২%। অব্যাহত গবেষণা, বিনিয়োগ, জীবাশ্ম-জ্বালানিভিত্তিক প্লাস্টিকের বিরুদ্ধে সচেতনতা বৃদ্ধির সাথে সাথে কিছু কিছু বাজারে জৈব প্লাস্টিক আরও বেশি গুরুত্বপূর্ণ হয়ে উঠছে। কিন্তু একই সাথে জীবাশ্ম প্লাস্টিকের উৎপাদনও সমান হারে বৃদ্ধি পাচ্ছে।
জামশেদ খান মোহমান্দ

জামশেদ খান মোহমান্দ (জন্ম; ৩ ফেব্রুয়ারি ১৯৭৩) একজন পাকিস্তানি স্বতন্ত্র রাজনীতিবিদ। তিনি মর্দান জেলায় বাস করেন। জামশেদ বর্তমানে খাইবার পাখতুনখোয়া বিধানসভার সদস্য হিসেবে দায়িত্ব পালন করছেন। তিনি পরিষদের চেয়ারম্যান এবং বিভিন্ন পরিষদের সদস্য হিসেবেও দায়িত্ব পালন করছেন। 
জামশেদ ১৯৭৩ সালের ৩ ফেব্রুয়ারি মর্দান জেলায় জন্মগ্রহণ করেন। তিনি আন্তর্জাতিক সম্পর্ক বিষয়ে এমএসসি ডিগ্রি অর্জন করেন। 
২০১৩ সালের ১৮ জুন, তার ভাই ইমরান খান মোহমান্দের হত্যার পর আসনটি শূন্য হওয়ায় ২০১৩ সালের আগস্টে অনুষ্ঠিত উপ-নির্বাচনে পিকে-২৭ (মর্দান-৮) থেকে স্বতন্ত্র রাজনীতিবিদ হিসেবে জামশেদ খাইবার পাখতুনখোয়া বিধানসভার সদস্য নির্বাচিত হন।
আগন্তুক (২০২৩-এর চলচ্চিত্র)

অগন্তক ২০২৩ সালের বাংলাদেশের পূর্ণদৈর্ঘ চলচ্চিত্র। এটি পরিচালনার পাশাপাশি গল্প ও চিত্রনাট্য লিখেছেন বিপ্লব সরকার। প্রযোজনা করেছেন রম্য রহিম চৌধুরী, তাজুল হক, সাইফুর রহমান লেনিন ও বিপ্লব সরকার।
২০১৯-২০ অর্থবছরে সরকারি অনুদান পেয়ে চলচ্চিত্রের নির্মাণ কাজ শুরু হয়। ২০২২ সালের মার্চ-এপ্রিলে নাটোরের লালপুরে, মানিকগঞ্জ ও নবাবগঞ্জে সিনেমার বেশি ভাগ দৃশ্য ধারণ করা হয়েছে।
আগন্তুক চলচ্চিত্রের গল্প আবর্তিত হয়েছে কাজল নামের ১০ বছর বয়সী এক বালককে ঘিরে। মা ও অসুস্থ দাদিকে নিয়ে কাজলদের সংসার। অনেকদিন ধরে নিখোঁজ কাজলের বাবা হঠাৎ একদিন ফিরে এলে শুরু হয় টানাপড়েন। একটি পরিবারের সম্পর্কগুলোর দ্বান্দ্বিকতা সরল ও সূক্ষ্মভাবে দেখানো হয়েছে ।
'গোয়া ফিল্ম ফেস্টিভ্যাল’ নামে পরিচিত ইন্টারন্যাশনাল ফিল্ম ফেস্টিভ্যাল অব ইন্ডিয়া (আইএফএফআই)-এ ভিউয়িং রুমের ফিল্ম বাজার রিকমেন্ডস বিভাগ থেকে প্রসাদ ল্যাব ডিআই অ্যাওয়ার্ড ও মুভিবাফ অ্যাপ্রিসিয়েশন অ্যাওয়ার্ড জিতেছে।
ফ্রি চয়েস প্রোফাইলিং

ফ্রি চয়েস প্রোফাইলিং মূলত কোনো কিছুর গুণগত মান নির্ণয়ের একটি পদ্ধতি | অনেকগুলো মানুষকে একই জিনিসের অভিজ্ঞতা (স্বাদ, গন্ধ, স্পর্শ, দেখা, ইত্যাদি) নিতে দিয়ে তারপর তাদেরকে নিজ-নিজ ভাষায় তা বর্ণনা করতে বলা হয়, হ্যা/না/হয়তো বোধক প্রশ্নের সম্মুখীন করে | অতপর প্রাপ্ত বর্ণনা ও উত্তরগুলোতে মিল-অমিল ও তাদের ধরন যাচাই করা হয় সাধারণত  সাধারণ প্রোকুস্টেট বিশ্লেষণ (জি পি এ) একাধিক ফ্যাক্টর বিশ্লেষণ (এম এফ এ) পদ্ধতিতে |
১৯৮৪ এর দিকে প্রথম ফ্রি চয়েস প্রোফাইলিং এর প্রয়োগ শুরু হয় | তবে গবেষকগণ তাদের নিজ নিজ প্রয়োজন অনুযায়ী পরিবর্তন ও পরিমার্জন করতে থাকেন বলে মূল পদ্ধতিটি আগের মত না থেকে বিশেষায়িত প্রয়োগের জন্যে উপযোগী ভিন্ন ভিন্ন পদ্ধতিতে পরিনত হয়েছে | উদাহরণস্বরূপ মার্ক শিফার্ম্যানের ফ্ল্যাশ প্রফায়লিং আর ফ্রি চয়েস প্রোফাইলিং এর একত্রিত ব্যবহার উল্লেখযোগ্য |
গবেষণা অনুযায়ী, অনুভব যোগ্য বিষয়ের মান নির্ণয়ে প্রজেক্ট ম্যাপিং এবং ফ্রি সর্টিং এর তুলনায় ফ্রি চয়েস প্রোফাইলিং তুলনামূলক নির্ভুল উত্তর দিতে সক্ষম |
ফ্রি চয়েস প্রোফাইলিং এর এই পুরো বিষয়ের উপর বিস্তর গবেষণা করেছিলেন, বিখ্যাত বিজ্ঞানী  "ড. ফ্রান্কৈস ওয়েমেস্ফেল্দার" |
সরকারি পাইওনিয়ার মহিলা কলেজ, খুলনা

সরকারি পাইওনিয়ার মহিলা কলেজ, খুলনা বাংলাদেশের খুলনা জেলার একটি ঐতিহ্যবাহী শিক্ষা প্রতিষ্ঠান। এটি খুলনার সাউথ সেন্ট্রাল রোডে অবস্থিত যা ১৯৬৯ সালে প্রতিষ্ঠিত হয়। কলেজটি ১৯৮৯ সালে সরকারিকরণ করা হয়। কলেজটির ইআইআইএন নং-১১৭১৬৬। কলেজটিতে বর্তমানে মাধমিক ও উচ্চ মাধমিক শিক্ষা বোর্ড, যশোর এর অধীনে উচ্চ মাধ্যমিক এবং জাতীয় বিশ্ববিদ্যালয় এর অধীনে স্নাতক ও স্নাতকোত্তর পর্যায়ে শিক্ষা প্রদান করা হয়। 
প্রশাসনিক ও একাডেমিক কার্যক্রম পরিচালনার জন্য একাডেমিক ভবন এবং প্রশাসনিক ভবন রয়েছে। একাদশ শ্রেণী থেকে স্নাতক পাশ সকল শ্রেণীতে কলা, ব্যবসায় শিক্ষা ও বিজ্ঞান কোর্স চালু রয়েছে। সরকারি পাইওনিয়ার মহিলা কলেজ, খুলনা জাতীয় বিশ্ববিদ্যালয়ের অধিভুক্ত। এর কোর্সসমূহ হলোঃ
আবু উসাইদ সাঈদী

আবু উসাইদ মালিক বিন রাবিয়াহ সাঈদী আনসারী (রাযিয়াল্লাহু আনহু) (; মৃত্যু: ৪০ হিজরি) একজন আনসার সাহাবী । তিনি খাযরাজ গোত্রের বনু সায়িদাহর লোক। একজন হাদিস বর্ণনাকারী। তিনি নবী মুহাম্মাদের সাথে সমস্ত যুদ্ধে অংশগ্রহণ করেছিলেন এবং মক্কা বিজয়ের দিন তাঁর সাথে বনু সায়িদাহর পতাকা ছিল। কেউ তাকে হিলাল বিন রাবিয়াহ () বলে ডাকেন এবং বেশিরভাগ বলেন মালিক বিন রাবিয়াহ বিন বাদান ()।
আবু উসাইদ নবী মুহাম্মাদের সাথে সমস্ত যুদ্ধে অংশগ্রহণ করেছিলেন এবং বিজয়ের দিনে তার সাথে বনু সায়িদাহর পতাকা ছিল। জীবনের শেষ দিকে আবু উসাইদের দৃষ্টি চলে যায় এবং তিনি ৪০ হিজরিতে ইন্তেকাল করেন। কেউ কেউ বলেন, তিনি ৬০ হিজরিতে মদিনায় ইন্তেকাল করেন, এবং তাঁর বয়স হয়েছিল ৭৮ বছর। বলা হয় যে তিনিই ছিলেন বদরি সাহাবিদের মধ্যে শেষ মৃত্যুবরণকারী। তিনি খাটো ছিলেন, তার দাড়ি ও চুল সাদা ছিল এবং মাথায় অনেক চুল ছিল। তিনি পুত্রদের মধ্যে রেখে গেছেন উসাইদুল আকবার এবং মুনযির, যাদের মা ছিলেন সালামা বিনতে ওয়াহব সাঈদিয়া, এবং গলিয, যার মা সালামা বিনতে দাম্মাম আল-ফাজারিয়া, মায়মুনা যার মা ছিলেন ফাতিমা বিনতে আল-হাকাম আল-সাঈদিয়াহ, হাব্বানা যার মা ছিলেন আল-রাবাব, বনু মুহারিব বিন খাসফা থেকে কায়েস আয়লান থেকে, হামজাহ, তার মা সালামা বিনতে ওয়ালান বিন মুয়াবিয়া ফাজারিয়া এবং উসাইদুল আসগর, হাফসা এবং ফাতিমা ছিলেন দাসীর গর্ভ থেকে।
জামায়াহের বর্ণনা

জামায়াহের বর্ণনা বা রেওয়াহুল জামায়াহ () একটি শব্দ যা হাদিসশাস্ত্রের গ্রন্থগুলিতে হাদিসের পরিভাষা হিসেবে ব্যবহৃত হয়। এই শব্দ দ্বারা একটি বিশ্বস্ত হাদিস সংকলকদের দলের একই সূত্রে সকলের বর্ণনা করা হাদিসকে বুঝায়।
জামায়াহ বা জামায়াত () শব্দের অর্থ দল বা গোষ্ঠী। হাদীসশাস্ত্রের গ্রন্থগুলিতে জামায়াহ দ্বারা প্রখ্যাত হাদিস বর্ণনাকারীদের সংকলনকে বুঝায়। যদিও জামায়াত দ্বারা ফিকহি ও রাজনৈতিক অনেক শব্দকে ব্যাখ্যা করা হয়ে থাকে। যেমন, একত্রে নামাজ আদায় করার নিয়মকে জামায়াত বা জামাত বলে।
হাদিসশাস্ত্রের গ্রন্থগুলিতে এই শব্দ দ্বারা বুঝানো হয় যে, এই হাদিস বা বর্ণনা বুখারী এবং মুসলিম তাদের দুটি সহীহতে, তিরমিযী, নাসাই, ইবনে মাজাহ এবং আবু দাউদ তাদের সুনানে বর্ণনা করেছেন। জামালুদ্দিন মিযযি বলেন, এই ছয়টি গ্রন্থের ব্যাপারে উম্মাহর ঐকমত্য প্রতিষ্ঠিত হয়ে গিয়েছে। তবে ইমাম ইবনে তাইমিয়ার নিকট জামায়াহের বর্ণনা সাতটি, যাতে তিনি আহমদ ইবনে হাম্বলের মুসনাদকেও যুক্ত করেছেন। এমনকি তিনি মুত্তাফাকুন আলাইহি হাদিসের জন্যও আহমদ ইবনে হাম্বলের বর্ণনাকে শর্ত হিসেবে উল্লেখ করেছেন।
উম্মুল ওয়ালাদ

ইসলামি পরিভাষায় উম্মুল ওয়ালাদ () বলতে একটি দাসী-উপপত্নীকে বলা হয়, যে তার মনিবের সন্তানের জন্ম দিয়েছে। উম্মুল ওয়ালাদ হতে কয়েকজন বিখ্যাত তাবেয়ী ও মুসলিম পণ্ডিতসহ অনেক খলিফারাও জন্মগ্রহণ করেছিলেন। এমনকি একসময় এই বিষয়টিকে ঘিরেও মুসলিম রাজনীতিতে অস্থিরতা বিরাজ করেছিল।
ইসলামি আইনমতে, এই মহিলাদের সম্পত্তি হিসাবে গণ্য করা হয় এবং তাদের মালিকরা তাদেরকে বিক্রি করতে পারে, বিষয়টি মুহাম্মাদের কাছ থেকে অনুমোদন পেয়েছিল। তবে পরবর্তীতে মুহাম্মাদের মৃত্যুর পর দ্বিতীয় খলিফা উমর তার খেলাফতকালে একটি নীতি অনুমোদন করেছিলেন, যা মালিকদের তাদের উম্মুল ওয়ালাদের বিক্রি বা উপহার দিতে নিষেধ করেছিল এবং মালিকের মৃত্যুর পরে তাদের স্বাধীনতা দেওয়া হবে। মুহাম্মাদের চাচাতো ভাই ও চতুর্থ খলিফা আলী উমরের রায়ের বিরোধিতা করেছিলেন। তিনি যুক্তি দিয়েছিলেন যে, এটি মুহাম্মাদের শিক্ষা থেকে বিচ্যুত এবং একটি নতুন প্রবর্তিত ধারণা যা বাধ্যতামূলক নয়।
আলীর দৃষ্টিভঙ্গি শেষ পর্যন্ত শিয়া ধর্মের গৃহীত হয়েছিল, মুতাহ বিবাহের স্বীকৃতির সাথে। অন্যদিকে, আইনশাস্ত্রের সমস্ত বিশিষ্ট সুন্নি মাযহাবগুলো উমরের দৃষ্টিভঙ্গি গ্রহণ করে যে উম্মুল ওয়ালাদকে বিক্রি করা বৈধ নয় এবং তার মালিকের মৃত্যুর পর তাকে স্বাধীনতা দেওয়া উচিত। উম্মুল ওয়ালাদ তার মনিবের কাছ থেকে জন্ম নেওয়া শিশুদের স্বাধীন এবং বৈধ বলে বিবেচিত হয় এবং তাদের সাথে মালিকের স্বাধীন স্ত্রীদের কাছে জন্ম নেওয়া অন্যান্য শিশুদের সাথে একই আচরণ করা হয়। ৭৪০ সালে, খিলাফতের জন্য জায়েদ ইবনে আলীর ব্যর্থ প্রচেষ্টা দাস মাতৃত্বের গর্ভজাত নেতাদের জন্য একটি মোড় ঘুরিয়ে দেয় এবং ৭৪৪ সালে ক্রীতদাস মায়ের গর্ভজাত প্রথম উমাইয়া খলিফা হিসাবে তৃতীয় ইয়াজিদের সিংহাসনারোহণের সময় এটি পূর্ণতা পায়। পরবর্তীকালে, শেষ তিন উমাইয়া খলিফা এবং বেশিরভাগ আব্বাসীয় খলিফা দাস মহিলাদের গর্ভে জন্মগ্রহণ করেছিলেন।
তাদের মায়েদের বিষয়ে বাকবিতন্ডা ক্ষমতার এই উত্থানকে নিয়েই হয়ে থাকত, তাদের ক্ষমতায় উত্থানের সময়ে প্রশংসা বা সমালোচনা করার জন্য। একটি অলঙ্কৃত কৌশলের মধ্যে দাস মায়েদের মর্যাদাপূর্ণ পারিবারিক পটভূমিসহ বিদেশী রাজকন্যা হিসাবে চিত্রিত করা হত, যার ফলে তাদের সামাজিক মর্যাদা উন্নীত হত। এর একটি উদাহরণ হল তৃতীয় ইয়াজিদ, যিনি গর্ব করে ঘোষণা করেছিলেন যে তার মা সম্মানিত সাসানীয় রাজবংশের একজন পারস্য রাজকন্যা ছিলেন। এভাবে তিনি তার সম্ভ্রান্ত বংশের উপর জোর দিয়েছিলেন। তিনি তার দ্বৈত ঐতিহ্য সম্পর্কে গর্ব করেছিলেন এবং নিজেকে সিজার ও খাকান উভয়ের সাথে সংযুক্ত করেছিলেন। এর বিপরীতে তাদের প্রতিপক্ষরা তাদের পিতৃত্বের উপর সন্দেহ জাগিয়ে একটি বিপরীত অলংকারমূলক পদ্ধতি ব্যবহার করেছিল এবং বোঝায় যে দাস মহিলাদের সন্তান ধারণের জন্য ব্যবহার করা উল্লেখযোগ্য আর্থ-রাজনৈতিক অস্থিরতার দিকে পরিচালিত করে। উদাহরণস্বরূপ, দ্বিতীয় মারওয়ানের বিরোধিতাকারীরা দাবি করেছিল যে, তিনি প্রকৃতপক্ষে উমাইয়া যুবরাজ মুহাম্মাদ ইবনে মারওয়ানের পুত্র নন। এবং প্রচারণা চালানো হয়েছিল যে, শত্রু শিবির থেকে বন্দী হওয়ার সময় তার দাস মা ইতিমধ্যেই গর্ভবতী ছিলেন।
যদি একজন অবিবাহিত ক্রীতদাসী একটি সন্তানের জন্ম দেয় এবং ক্রীতদাসের মালিক পিতৃত্ব স্বীকার না করে, সেক্ষেত্রে ক্রীতদাসীকে যিনার অভিযোগের সম্মুখীন হতে হবে।
ইসলামী আইনশাস্ত্রের জটিলতা এই যে, যদি একজন পুরুষ মালিক ক্রীতদাসীকে অর্থনৈতিক রক্ষণাবেক্ষণ দিতে ব্যর্থ হয় বা মালিক যদি নিখোঁজ হয়, তাহলে স্থানীয় বিচারক তাদের মুক্ত করার জন্য শাসন না করলে ক্রীতদাসীর পরিস্থিতি অনিশ্চিত হয়ে উঠতে পারে।
রাধাপদ রায়

রাধাপদ রায় হলেন একজন বাংলাদেশী বাঙালি পল্লিকবি। তিনি আঞ্চলিক ভাষায় শতাধিক গান ও কবিতা লিখেছেন। আঞ্চলিক ভাষায় তাৎক্ষণিক গান, কবিতা ও ছড়া তৈরি করে মানুষকে মুগ্ধ করায় স্থানীয় লোকজনের কাছে তিনি ‘স্বভাবকবি’ হিসেবে পরিচিতি লাভ করেছেন। তাঁর লেখা ‘কেয়ামতের আলামত জানি কিন্তু মানি না’ কবিতাটি সামাজিক যোগাযোগ মাধ্যমে সবচেয়ে বেশি জনপ্রিয়তা লাভ করে।
তিনি "রঙতাল" নামক নতুন একটি বাদ্যযন্ত্র তৈরি করেছেন।
রাধাপদ রায় ১৯৪৭ সালের ৯ আগস্ট কুড়িগ্রামের নাগেশ্বরী উপজেলায় জন্মগ্রহণ করেন। তিনি পঞ্চম শ্রেণি পর্যন্ত লেখাপড়া করেছেন। তার স্ত্রী মিনতি রানী ও ছেলে জুগল রায়।
সমাজের নানা অসংগতি, অনাচার নিজের কবিতায় তুলে ধরে আঞ্চলিক ভাষায় তাঁর লেখা গান ও কবিতা গুলো বিভিন্ন এলাকায় ব্যাপক সাড়া ফেলে ও জনপ্রিয় হয়ে ওঠেন। তিনি নিজের লেখা গান ও কবিতা মানুষকে শুনিয়ে উপার্জনে করেন।
২০২৩ সালের সেপ্টেম্বরে পূর্ববিরোধের জের ও গান-বাজনার সংস্কৃতির বিরোধি কিছু দুর্বৃত্ত "হিন্দু কবিকে পেটালে কিছু হয় না" বলে মারধর করে তাকে আহত করেন। পরে তাকে উপজেলা স্বাস্থ্য কমপ্লেক্সে ভর্তি করা হয়। এ ঘটনায় রাধাপদ বলেছেন, "শরীরের ব্যথা কমলেও মনের ব্যথা যাবে না।" দেশের সর্বস্তরের মানুষ হামলার তীব্র নিন্দা ও অপরাধীদের শাস্তি দাবি জানান। ৪ অক্টোবর কুড়িগ্রাম পুলিশ হামলাকারীকে গ্রেফতার করে।
স্কুল ইউনিফর্ম

স্কুল ইউনিফর্ম বা বিদ্যালয়ের পোশাক হলো কোনো শিক্ষাপ্রতিষ্ঠান কর্তৃক নির্ধারিত একপ্রকার পোষাক, যা উক্ত প্রতিষ্ঠানের শিক্ষার্থী কর্তৃক পরিধান করা হয়। এটি বিভিন্ন দেশে সাধারণত প্রাথমিক এবং মাধ্যমিক বিদ্যালয়গুলোতে প্রচলিত আছে। ইউনিফর্মের একটি উদাহরণ হল বোতামডাউন শার্ট: ছেলেদের জন্য প্যান্ট ও ব্লাউজ এবং মেয়েদের জন্য স্কার্ট। তবে উভয়কেই ব্লেজার পরতে হয়। স্কুল ইউনিফর্ম কখনো কলারযুক্ত শার্টের মত সহজ হতে পারে বা রঙের পছন্দ সীমাবদ্ধ করে এবং সীমাবদ্ধ আইটেম ছাত্রদের পরার অনুমতি দেওয়া হয়।
খেচারি মুদ্রা

খেচারি মুদ্রা (সংস্কৃত खेचरी मुद्रा)হলো একটি হঠযোগ অভ্যাস যা জিহ্বার ডগাকে পিছনে মুখের ভিতরে আনার মাধ্যমে করা হয় যতক্ষণ না এটি নরম তালুর ওপারে এবং নাসা গহ্বরে পৌঁছায়। এটি করার জন্য অনেক মাস ধরে দৈনিক জিহ্বা প্রসারিত করতে হয় এবং কিছু ক্ষেত্রে ধীরে ধীরে জিহ্বার ফ্রেনুলামকে একটি ধারালো যন্ত্র দিয়ে কয়েক মাস ধরে কেটে ফেলতে হয়, যাতে জিহ্বা যথেষ্ট প্রসারিত হয়ে নাসা গহ্বরে পৌঁছোতে পারে।
খেচারি মুদ্রার লক্ষ্য হলো শরীরে মুক্তি অর্জন করা, "বিন্দুর" শক্তিকে মাথার মধ্যে আটকে রাখা যাতে তা নষ্ট না হয়।
হঠযোগ হলো যোগের একটি শাখা যেটি মূলত আধ্যাত্মিক অনুশীলন নিয়ে কাজ করে, যদিও এখানে শারীরিক কৌশল ব্যবহৃত হয়। ধ্যানমূলক এবং ভক্তিমূলক যোগের অনেক পরে এটি মধ্যযুগে বিকশিত হয়। যাইহোক এর লক্ষ্যগুলো একই রকম: সিদ্ধি বা জাদুকরী ক্ষমতা এবং মুক্তি। হঠযোগে, মুক্তিকে প্রায়শই দেহে অর্জনযোগ্য বলে ধরে নেওয়া হয় এবং মনে করা হয় হঠযোগের অনুশীলনের মাধ্যমে দেহকে অমর করা যায়। এর কৌশলগুলোর মধ্যে আছে মুদ্রা, যা কুণ্ডলিনী এবং বিন্দুর মত শক্তিকে আটকে রাখতে বা নিয়ন্ত্রণ করতে ব্যবহৃত হয়। খেচারি মুদ্র এমনই একটি কৌশল।
প্রারম্ভিক পর্যায়ে এবং বেশিরভাগ অনুশীলনকারীর জন্য, জিহ্বার ডগা যতটা সম্ভব পিছনের দিকে নিয়ে নরম তালু স্পর্শ করাতে হয় অথবা মুখের পিছনের অংশে আলজিভে স্থাপন করতে হয়। শরীরে আধ্যাত্মিক শক্তি জাগ্রত করার উদ্দেশ্যে যোগাসনে মুদ্রা (সংস্কৃত मुद्रा, অক্ষরিক অর্থে "সীলমোহর") ব্যবহার করা হয়।
বৌদ্ধ পালি ত্রিপিটকে তিনটি অংশ রয়েছে যেখানে বুদ্ধ ক্ষুধা বা মন নিয়ন্ত্রণের উদ্দেশ্যে জিহ্বাকে তালুতে চেপে রাখার বর্ণনা দিয়েছেন।
হঠযোগ ধর্মগ্রন্থ খেচারিবিদ্যা অনুসারে, খেচারী মুদ্রা কুণ্ডলিনী জাগরণে এবং মাথার বিভিন্ন অমৃতকুণ্ডে প্রবেশের ক্ষেত্রে সক্ষমতা প্রদান করে, যা পরবর্তীতে পুরো শরীরকে সঞ্চারিত করে। একই গ্রন্থে দেবতা শিব খেচারী মুদ্রা অনুশীলনের জন্য অপরিহার্য পূর্বশর্ত হিসাবে জিহ্বা বন্ধনী কাটার নির্দেশ দেন।
মানস্টারলি প্রাসাদ

মানস্টারলি প্রাসাদ হল একটি উসমানীয় বারোক স্থাপত্যশৈলীর প্রাসাদ এবং মিশরের কায়রোতে নীল নদের রওদা দ্বীপের দক্ষিণ প্রান্তে দক্ষিণ-পশ্চিম কোণে অবস্থিত। এটি ৮৬১ সালে নির্মিত নিলোমিটারের পাশে অবস্থিত।
একতলা প্রাসাদটি ১৮৫১ সালে কায়রোর তৎকালীন গভর্নর হাসান ফুয়াদ পাশা মানস্টারলি তৈরি করেছিলেন। গভর্নরের প্রাসাদের শুধুমাত্র পাবলিক হল (সেলামলিক) এখনও বিদ্যমান আছে। তবে তার ব্যক্তিগত বাসভবন (হারেম) একটি জল স্টেশনের পথ তৈরি করার জন্য ভেঙে ফেলা হয়েছে।
প্রাসাদটিতে আন্তর্জাতিক সঙ্গীত কেন্দ্র রয়েছে, যেখানে বছরব্যাপী সঙ্গীতের অনুষ্ঠান হয়।
প্রাসাদটি, একটি প্রধান আয়তক্ষেত্রাকার হলের সমন্বয়ে গঠিত যা একটি মার্বেল কেস দ্বারা পূর্বে একটি দরজা দিয়ে বাইরের দিকে খোলে। দ্বিতীয় হলটি মূল হলের পশ্চিমে অবস্থিত। এই হলের পাশে সংযুক্ত বাথরুমসহ দুটি আয়তাকার কক্ষ রয়েছে। নীল নদের পাশে একটি বারান্দা পশ্চিম দিক থেকে বিল্ডিংটিকে ঘিরে রেখেছে এবং শেষ পর্যন্ত আরেকটি বারান্দার সাথে যুক্ত হয়েছে।
প্রাসাদটি তার সুন্দর আলংকারিক শৈলী এবং কাঠের স্থাপত্য নকশার জন্য বিখ্যাত। এর দেয়াল এবং ছাদ প্লাস্টার, রঙিন সবুজ অলঙ্কার ও পাখির মূর্তি দিয়ে সজ্জিত। দুটি প্রধান হলের মেঝে মার্বেল এবং কাঠবাদাম দিয়ে আবৃত। উসমানীয় রোকোকোর প্রভাব বেশ উল্লেখযোগ্য এবং সেইসাথে প্রাসাদের বাইরের প্রবেশমুখে একটি ফ্যারোনিক প্রভাব রয়েছে।
রওদা দ্বীপ

রওদা বা রাওদাহ দ্বীপ (, , ) হল মধ্য কায়রোতে নীল নদের একটি দ্বীপ এলাকা। বিকল্পভাবে বা আংশিকভাবে মানিয়ালুর রওদা বা মানিয়াল নামে পরিচিত; যা নগরীকরণের আগে দ্বীপে বিদ্যমান মূল গ্রামের না। এটি মিসরুল কাদিমা বা পুরাতন কায়রো জেলার অংশ।
দ্বীপটি প্রাচীনকালে ব্যাবিলনীয় দ্বীপ নামে পরিচিত ছিল (), যা ব্যাবিলন দুর্গকে নির্দেশ করে।
উমাইয়া উমাইয়া রাজবংশের খলিফা সুলায়মান ইবনে আবদুল মালিকের শাসনামলে, বার্ষিক নীল বন্যা পরিমাপের জন্য খলিজ খালের মুখের বিপরীতে দ্বীপের দক্ষিণ প্রান্তে একটি নাইলোমিটার নির্মিত হয়েছিল। আব্বাসীয় খলিফা মুতাওয়াক্কিলের শাসনামলে ৮৬১ খ্রিস্টাব্দে কাঠামোটি প্রতিস্থাপিত হয়। জ্যোতির্বিজ্ঞানী ফারগানির তত্ত্বাবধানে এবং অনেক পরিবর্তন সত্ত্বেও, আজও বিদ্যমান এবং রোদা দ্বীপ নিলোমিটার নামে পরিচিত।
আইয়ুবীয় সুলতান সালিহ আইয়ুব (শাসনকাল ১২৪০ থেকে ১২৪৯ , সালাহুদ্দিনের বড়-ভাতিজা) নিলোমিটারের কাছে দ্বীপের দক্ষিণ প্রান্তে একটি প্রাসাদ তৈরি করেছিলেন।
মামলুক বাহরি রাজবংশ মূলত রোদা দ্বীপে রাজপ্রাসাদ স্থাপন করে সেখানে বসবাস শুরু করেছিল। রাজবংশের নাম, "বাহরিয়া", যার অর্থ 'নদী সংক্রান্ত বিষয়', নীল নদের দ্বীপে তাদের আদি বসতিকে নির্দেশ করে।
১৮২৯ সালে মোহাম্মদ আলী রাজবংশের ভাইসরয় ইব্রাহিম পাশা দ্বারা দ্বীপটিতে বুস্তানুল কাবির (মহান উদ্যান) পরিকল্পনা এবং কার্যক্রম শুরু হয়েছিল। ১৮৫১ সালে মানস্টারলি প্রাসাদ, যা কিয়স্ক নামেও পরিচিত, এটি দ্বীপের দক্ষিণ প্রান্তে আইয়ুবীয়দের প্রাসাদের ধ্বংসাবশেষে হাসান ফুয়াদ পাশা আল-মানস্টারলি নির্মাণ করেন। যা মিশরের কাটখোদা প্রথম আব্বাসের শাসনামলে নির্মিত হয়েছিল। পরবর্তীতে বিংশ শতাব্দীর গোড়ার দিকে দ্বীপের মধ্য-উত্তরে প্রিন্স মোহাম্মদ আলী প্রাসাদ নির্মিত হয়।
বর্তমানে দ্বীপটি কায়রোর একটি ব্যস্ত এলাকা।
সালাহুদ্দিন মুহাম্মাদ

<templatestyles src="Module:Infobox/styles.css"></templatestyles>
মানসুর সালাহুদ্দিন মুহাম্মাদ ইবনে হাজ্জি ইবনে মুহাম্মাদ ইবনে কালাউন (১৩৪৭/৪৮-১৩৯৮), যিনি মানসুর মুহাম্মাদ নামে বেশি পরিচিত, ১৩৬১ থেকে ১৩৬৩ সাল পর্যন্ত মামলুক সুলতান ছিলেন। তিনি শুধুমাত্র নামেই শাসন করতেন, মামলুক ক্ষমতাশালীদের হাতেই প্রকৃত ক্ষমতা ছিল। বিশেষ করে ইয়ালবুঘা উমারি ছিলেন মানসুর মুহাম্মাদের সহশাসক, যিনি মুহাম্মাদের পূর্বসূরি ও চাচা নাসির হাসানকে হত্যা করেছিলেন এবং মানসুর মুহাম্মাদকে তার স্থলাভিষিক্ত করেছিলেন।
মানসুর মুহাম্মাদ ছিলেন সুলতান মুযাফফর হাজ্জির (শা. ১৩৪৬-৪৭) পুত্র। ১৩৬১ সালে আমির ইয়ালবুঘা উমারি কর্তৃক তার চাচা সুলতান নাসির হাসান (শা. ১৩৫৪-১৩৬১) হত্যার পর, ইয়ালবুগা ও অন্যান্য শক্তিশালী আমিররা মানসুর মুহাম্মাদকে নাসির হাসানের উত্তরসূরি হিসেবে নির্বাচিত করেছিলেন। তখন তিনি একজন কিশোর ছিলেন। তাকে ক্ষমতাশীল করার মধ্যে আটজন আমির ছিলেন, যাদের মধ্যে প্রধান ছিলেন আমির ইয়ালবুঘা এবং তাইবুঘা তাবিল। সুলতান নাসির মুহাম্মাদ (শা. ১৩১০-১৩৪১) নাতি মানসুর মুহাম্মাদকে নিয়োগ করার তাদের সিদ্ধান্ত, নাসির মুহাম্মাদের ছেলেদের সুলতান হিসেবে বসানোর ঐতিহ্যের অবসান ঘটায়। তারা নাসির মুহাম্মাদের শেষ জীবিত পুত্র আমজাদ হোসেনের পরিবর্তে মানসুর মুহাম্মাদকে বেছে নিয়েছিল। কারণ তাদের বিশ্বাস ছিল যে, মানসুর মুহাম্মাদকে নিয়ন্ত্রণ করা সহজ হবে। নতুন বিন্যাসে ইয়ালবুঘা সিনিয়র আমিরদের মধ্যে সবচেয়ে শক্তিশালী ছিলেন, যদিও তিনি বেশিরভাগই তাইবুঘার সাথে যোজিতভাবেই শাসন করেছিলেন।
১৩৬৩ সালের প্রথম দিকে ইয়ালবুঘা এবং তাইবুঘা মানসুর মুহাম্মাদকে সুলতানের অবৈধ আচরণের অভিযোগের ভিত্তিতে ক্ষমতাচ্যুত করেছিলেন। তারা তার চাচাতো ভাই আশরাফ শাবান, আমজাদ হোসেনের দশ বছর বয়সী ছেলেকে মানসুর মুহাম্মাদের উত্তরসূরি হিসেবে বেছে নিয়েছিল, এই বিশ্বাসে যে তার আধিপত্য করা সহজ হবে। মানসুর মুহাম্মাদ ১৩৯৮ সালে মারা যান এবং তাকে রওদা দ্বীপে তার পিতামহীর (মুযাফফর হাজ্জির স্ত্রী) সমাধিতে সমাহিত করা হয়। তার দশটি সন্তান ছিল।
হারেমলিক

আতাতুর্কের পূর্বযুগের তুরস্কে হারেমলিক ছিল উচ্চ-শ্রেণীর উসমানীয় বাড়ির ব্যক্তিগত অংশ। এটি "সেলামলিকের" বিপরীত ছিল, যা সর্বজনীন এলাকা বা অভ্যর্থনা কক্ষ হিসেবে শুধুমাত্র ইসলামী সমাজের প্রথাগতভাবে পুরুষরা ব্যবহার করত। এটি একটি ইংরেজি ঋণশব্দ হিসাবে হারেমের সাধারণ ব্যবহারের সাথে বৈপরীত্য, যা শুধুমাত্র মহিলাদের জন্য ছিটমহল বা সেরাগ্লিওকে বোঝায়। যদিও বাড়ির মহিলারা ঐতিহ্যগতভাবে হারেমলিকে অবস্থান করত, তবে নিকটবর্তী পরিবারের পুরুষ এবং মহিলা উভয়ই সেখানে বসবাস এবং সামাজিক কার্যক্রম পরিচালনা করতেন।
অ্যান ব্রিজের এনচান্টারস নাইটশেড আতাতুর্কের ক্ষমতায় উত্থানের সময়কালে উসমানীয় জীবনযাত্রাকে চিত্রিত করে এবং সেই সময়ে হারেমলিক এবং সেলামলিকের মধ্যে সামাজিক ব্যবহারে পার্থক্য স্পষ্ট করে।
সেলামলিক

সেলামলিক, সেলামলেক বা সেয়লামলিক () পুরুষদের জন্য সংরক্ষিত একটি উসমানীয় প্রাসাদ বা বাড়ির অংশ ছিল; সেরাগ্লিওর বিপরীতে, যা মহিলাদের জন্য সংরক্ষিত এবং পুরুষদের জন্য নিষিদ্ধ।
সেলামলিকও ছিল অতিথিদের জন্য সংরক্ষিত পরিবারের একটি অংশ (মূল শব্দ সেলাম বা সালাম থেকে, যার অর্থ "অভিবাদন"), প্রাচীন গ্রিসের অ্যান্ড্রোনাইট (পুরুষদের উঠান) অনুরূপ, যেখানে বাড়ির পুরুষরা অতিথিদের স্বাগত জানাত। হারেম হল বা হারেমলিক পরিবারের জন্য নির্ধারিত অংশ।
শবর

শবর বা স্বামী শবর হলেন জৈমিনির পূর্ব মীমাংসা সূত্রের একজন ভাষ্যকার, শবর-ভাষ্যম্, যার উপর কুমারীল ভট্ট মন্তব্য করেছেন।
তিনি খ্রিস্টীয় শতাব্দীর প্রথম দিকের, পতঞ্জলির মহাভাষ্যের পরে, এবং বাৎস্যায়নের আগে।